Muhyiddin menang tanpa bertanding Presiden Bersatu

KUALA LUMPUR 17 Julai – Perdana Menteri Tan Sri Muhyiddin Yassin secara tidak rasmi menang tanpa bertanding bagi mengekalkan jawatan Presiden Bersatu, selepas menjadi calon tunggal bagi jawatan itu pada pemilihan parti itu bulan depan.

Turut menang tanpa bertanding (tidak rasmi) Timbalan Presiden adalah Menteri Besar Perak Datuk Seri Ahmad Faizal Azumu, yang juga menjadi calon tunggal jawatan tersebut.

Semakan di laman sesawang rasmi Jawatankuasa Pemilihan Parti (JPP) Bersatu itu menyatakan kedua-dua jawatan tertinggi parti itu masing-masing, hanya mempunyai seorang calon.

Bagaimanapun Pengerusi JPP Tan Sri Syed Hamid Albar ketika dihubungi Bernama berkata, pengumuman secara rasmi mengenai keputusan pemilihan itu akan dibuat selepas selesai kesemua mesyuarat Bahagian Bersatu yang dijangka pada Ogos ini.

“Secara rasmi tiada calon lain bagi jawatan Presiden dan Timbalan Presiden, kerana pencalonan sudah ditutup, namun pengumuman rasmi (keputusan) hanya akan dibuat selepas selesai mesyuarat bahagian,” katanya.

Jawatankuasa pemilihan itu hari ini mengadakan proses cabutan nombor calon di ibu pejabat parti bagi calon-calon yang layak bertanding, di peringkat Majlis Pimpinan Tertinggi (MPT), Armada dan Srikandi.

Dalam pada itu, seramai 17 calon disenarai bertanding bagi jawatan Naib Presiden, antaranya Menteri Kanan Pendidikan Dr Mohd Radzi Md Jidin, Menteri Pertanian dan Industri Makanan Datuk Seri Dr Ronald Kiandee, serta Menteri di Jabatan Perdana Menteri (Tugas-tugas Khas) Datuk Seri Mohd Redzuan Md Yusof.

Jawatan Ketua Armada pula menyaksikan perebutan dua calon iaitu Timbalan Menteri Belia dan Sukan Wan Ahmad Fayhsal Wan Ahmad Kamal dan Exco Armada Muzzamil Ismail.

Jawatan Ketua Srikandi menyaksikan saingan empat penjuru membabitkan penyandangnya yang juga Menteri Pembangunan Wanita, Keluarga dan Masyarakat Datuk Seri Rina Mohd Harun, Ketua Bersatu Bahagian Kepala Batas Azlina Mehtab Mohd Ishak, Datin Iza Ismail dan Zuhuraina Makmur.

Persidangan semua bahagian Bersatu akan diadakan serentak pada 22 Ogos yang turut berlangsung pemilihan untuk jawatan tertinggi parti. Persidangan Armada bahagian pula dijadualkan pada 15 Ogos manakala 16 Ogos merupakan persidangan Srikandi bahagian, dengan kedua-dua sayap akan memilih pimpinan tertinggi peringkat pusat sewaktu persidangan bahagian.

Pada 16 Mac lepas, Tun Dr Mahathir Mohamad disahkan menang tanpa bertanding sebagai Pengerusi Bersatu, selepas bekas perdana menteri itu tidak dicabar untuk jawatan berkenaan, setelah proses penamaan calon bertanding untuk pemilihan ahli MPT ditutup.

Bagaimanapun, keahlian Dr Mahathir dan empat lagi Ahli Parlimen iaitu Timbalan Presiden Bersatu Datuk Seri Mukhriz Tun Dr Mahathir, Ahli MPT Dr Maszlee Malik, Ketua Armada Syed Saddiq Syed Abdul Rahman dan Datuk Amiruddin Hamzah terhenti serta-merta, selepas mereka bertindak duduk di blok pembangkang pada sidang Parlimen, 18 Mei lalu.

Sewaktu penamaan calon untuk jawatan MPT, Mukhriz juga telah diumumkan akan mencabar Muhyiddin untuk jawatan Presiden parti, manakala bagi jawatan Timbalan Presiden melibatkan pertandingan tiga penjuru antara Ahmad Faizal, bekas Setiausaha Agung parti Datuk Marzuki Yahya dan Timbalan Ketua Armada Selangor yang juga Ketua Armada Ampang Anas Akashah Nazri.

Sementara itu, Syed Hamid Albar dalam kenyataan hari ini berkata, pihaknya mengambil maklum hasrat calon-calon untuk mencetak nama mereka seperti dikenali umum, pada senarai calon rasmi yang akan diedarkan ke semua bahagian.

“Calon-calon yang berhasrat melakukan perubahan untuk cetakan rasmi nama calon mereka, bolehlah memaklumkan kepada JPP secara bertulis melalui email [email protected] sebelum 25 Julai 2020,” tambahnya.


Bapa dipercayai bunuh bayi tiga bulan ada lapan rekod jenayah lampau

ALOR SETAR, 12 Okt – Lelaki yang dipercayai membunuh bayi lelakinya berusia tiga bulan di sebuah rumah di Kampung Teluk Jawa, Padang Hang dekat sini pada Isnin lepas, mempunyai lapan rekod jenayah lampau termasuk kes dadah.

Ketua Polis Kedah Datuk Wan Hassan Wan Ahmad berkata suspek berumur 28 tahun itu sedang ditahan reman selama tujuh hari hingga 17 Okt ini.

“Kita percaya suspek telah terlibat dengan penagihan dadah ini sejak dua, tiga tahun lepas dan dia mempunyai lapan rekod jenayah lampau melibatkan kes dadah dan lain-lain,” katanya ketika diminta mengulas mengenai perkembangan kes penemuan mayat bayi itu.

Semalam, Ketua Polis Daerah Kota Setar ACP Ahmad Shukri Mat Akhir dalam satu kenyataan media memaklumkan polis menerima panggilan telefon berhubung penemuan mayat bayi lelaki berusia tiga bulan di dalam sebuah rumah di Kampung Teluk Jawa, Padang Hang pada Isnin.

Hasil siasatan membawa kepada tangkapan seorang lelaki yang juga bapa kepada bayi itu di belakang sebuah rumah di Kampung Sungai Lintang dekat Padang Hang pada hari yang sama.

Sementara itu, Wan Hassan berkata dua lagi anak suspek yang berusia lima dan satu tahun yang dijaga ahli keluarga lain kini berada di bawah pengawasan polis serta sedang menjalani pemeriksaan kesihatan di Hospital Sultanah Bahiyah, Alor Setar.

“Kita bimbang ada elemen gangguan seksual, sebab itu mereka dihantar ke hospital untuk pemeriksaan dan setakat ini masih belum dapat keputusan lagi. Bayi lelaki itu maut dipercayai akibat kecederaan di bahagian kepala disebabkan oleh hentakan benda tumpul.

“Dipercayai terdapat kamera litar tertutup (CCTV) di dalam rumah suspek, sekiranya benar polis akan buat rampasan bagi membantu siasatan kes,” katanya.


Sultan Nazrin puji guru sukarela bersihkan Sungai Balun

IPOH 17 Feb. – Sultan Perak Sultan Nazrin Shah hari ini menzahirkan titah penghargaan terhadap seorang guru yang sanggup membersihkan Sungai Balun di Slim River, Tanjung Malim secara sukarela.

Sultan Nazrin bertitah usaha Ismail Mohd Zain, 40, seorang guru di Sekolah Kebangsaan Felda Besout 1, Slim River membersihkan Sungai Balun daripada sampah terperangkap dapat menghindari kejadian banjir.

Selain itu, baginda bertitah usaha Ismail juga dapat memelihara habitat pelbagai spesies hidupan air untuk membiak seterusnya memberi rezeki kepada nelayan darat.

“Beta menzahirkan penghargaan atas sifat amat terpuji yang telah saudara Beta pamerkan,” titah Sultan Nazrin menerusi satu warkah penghargaan di sini hari ini.

Sultan Perak bertitah sebagai seorang guru, Ismail telah menunjukkan teladan kepimpinan yang baik kepada profesion keguruan dan sewajarnya sikap beliau dicontohi oleh warga pendidik serta para pelajar di negara ini.

“Semoga Allah menerima usaha murni ini yang dilakukan sebagai amal makruf yang dilimpahi dengan ganjaran dunia dan akhirat,” titah Sultan Nazrin.

Pada Ahad lalu, sebuah akhbar tempatan menyiarkan kisah Ismail yang sanggup bergelumang lumpur, selut dan lintah seorang diri demi membersihkan sampah yang terperangkap di dalam Sungai Balun.

“Saya tidak tahu hendak gambarkan (perasaan) sebab perkara yang saya buat (membersihkan sungai) kecil sahaja tetapi mendapat perhatian daripada pelbagai pihak termasuk media yang menyiarkan berita.

“Saya menerima panggilan daripada pihak istana hari ini memberitahu surat penghargaan daripada Sultan Perak telah diposkan ke sekolah semalam,” kata bapa kepada dua orang anak itu.

Ismail berkata Menteri Alam Sekitar dan Air Datuk Seri Tuan Ibrahim Tuan Man menerusi hantaran di Facebook semalam turut menzahirkan ucapan penghargaan atas usahanya membersihkan sungai berkenaan.

Beliau yang berasal dari Felda Trolak, Tanjung Malim berkata aktiviti membersihkan Sungai Balun terletak kira-kira 30 meter dari kediamannya dilakukan sejak tahun lepas kerana tidak gemar melihat keadaan sungai dipenuhi sampah sarap dan kotor.

“Apa yang saya lakukan ini hanyalah sumbangan kecil saya dalam memelihara alam sekitar, ia tidak memerlukan modal dan tidak mengambil masa begitu lama untuk melakukannya,” katanya.


Durian oh durian

Musim durian tiba lagi. Walaupun dalam musim PKP, jualan durian tetap meriah. Di media sosial, iklan penjualan durian ‘norma baharu’ cukup hebat.

Pelbagai jenis durian ada di pasaran. Musang King, IOI, duri hitam (sekadar menyebut beberapa jenis), kini hangat di pasaran. Harga? Jangan ditanya lebih-lebih, airmata boleh jatuh ke dalam.

Namun dalam kita menikmati ‘pesta’ durian, jangan sesekali dilupa kita masih dalam musim PKP. Segala yang dilakukan, punya sekatan dan peraturan. Makan durian tidak salah, yang salah ialah tidak mengikut SOP.

Maka itu, berpada-padalah menikmati ‘Raja Buah’ ini. Jangan memudaratkan diri sendiri. Beringatlah! Membeli ikut kemampuan dan jangan makan berlebihan. Jika mampu menyumbang, berkongsilah dengan yang memerlukan.

Makan durian tidak menyebabkan kita terkhilaf. Jauh sekali menyebabkan kita hilang ingatan. Kita masih mampu mengingati bahawa musim durian ketika ini adalah dalam musim PKP!


Pembantu tadbir ‘terjerat’ Macau Scam, rugi lebih RM125,000 di Alor Setar

ALOR SETAR 28 Jan. – Seorang wanita yang bekerja sebagai pembantu tadbir kerugian lebih RM125,000 setelah diperdaya sindiket Macau Scam yang mengatakan kononnya mangsa terbabit dengan aktiviti pengubahan wang haram dan dadah, awal bulan ini.

Ketua Jabatan Siasatan Jenayah Komersial Ibu Pejabat Polis Kontinjen Kedah Superintendan Elias Omar berkata, mangsa yang berumur 46 tahun telah menerima panggilan telefon daripada seorang wanita yang memperkenalkan diri sebagai ‘Noraini Binti Hj Daud’ dan mendakwa pegawai Lembaga Hasil Dalam Negeri (LHDN).

“Suspek telah memaklumkan bahawa mangsa mempunyai tunggakan cukai berjumlah RM38,600 dan mangsa perlu membuat pembayaran sekiranya tidak mahu dikenakan tindakan undang-undang serta mengelakan akaun banknya daripada dibekukan.

“Mangsa yang tinggal di Jitra, dekat sini kemudiannya telah disambungkan kepada suspek lain yang memperkenalkan diri sebagai anggota polis dan telah memaklumkan mangsa bahawa akaun bank miliknya terbabit dengan aktiviti pengubahan wang haram dan penyeludupan dadah berjumlah RM2.28 juta,” katanya dalam kenyataan di sini, hari ini.

Elias berkata mangsa yang berasa takut selepas beberapa kali menerima panggilan sama daripada suspek telah membuat pinjaman wang daripada bank sebanyak RM120,000 bagi membuat pembayaran kepada suspek.

“Suspek juga telah mengarahkan mangsa untuk membuat kad ATM yang baharu serta membatalkan perbankan dalam talian miliknya. Mangsa kemudian diminta untuk mengisi maklumat peribadi serta butiran kad ATM melalui pautan dan kata laluan yang dihantar oleh suspek.

“Pada 26 Jan lepas, mangsa telah menghubungi suspek untuk bertanyakan mengenai siasatan berkenaan. Mangsa yang tidak berpuas hati telah membuat semakan di bank dan mendapati sebanyak 13 transaksi telah dilakukan daripada akaunnya ke akaun pihak ketiga berjumlah RM125,498,” katanya.

Beliau berkata mangsa yang menyedari dirinya ditipu telah membuat laporan polis pada hari sama di Balai Polis Jitra dan kes disiasat di bawah Seksyen 420, Kanun Keseksaan.

Elias berkata kes itu merupakan kerugian tertinggi yang dicatatkan bagi bulan ini setakat ini dan menasihatkan orang ramai supaya tidak mudah terpedaya dengan mereka yang menyamar sebagai pihak polis atau badan penguat kuasa lain.

“Orang ramai juga diminta untuk membuat semakan bagi mengetahui kesahihan maklumat yang diterima melalui https://ccid.rmp.gov.my/semakmule/ atau mendapatkan maklumat mengenai modus operandi jenayah komersial di https://www.facebook.com/JSJKPDRM/,” katanya.


Kelonggaran SOP: PM nasihat orang ramai terus berhati-hati

KUALA LUMPUR, 2 Mei – Perdana Menteri Datuk Seri Ismail Sabri Yaakob sekali lagi menasihatkan masyarakat supaya kekal melakukan kawalan kendiri bagi mengelakkan dijangkiti wabak COVID-19.

Ismail Sabri berkata kawalan kendiri tetap perlu dilakukan dalam suasana penuh kemeriahan dan kegembiraan umat Islam menyambut Hari Raya Aidilfitri bagi memastikan kesihatan diri sendiri serta masyarakat sekeliling sentiasa dalam keadaan baik.

“Di dalam bangunan masih lagi memakai pelitup muka, diwajibkan, tetapi di luar bangunan di kawasan terbuka seperti ini (masjid) tidak lagi memakai pelitup muka,” katanya.

“Tetapi saya lihat sewaktu saya datang tadi, ramai yang berjalan kaki ke masjid ini, masih lagi memakai pelitup muka. Bermakna rakyat masih lagi berhati-hati. Menjaga dan mengawal kendiri untuk kesihatan diri, anak dan keluarga masing-masing.

“Jadi alhamdulillah. Kita walaupun diberi kebebasan, tidak terlalu terbuka, bebas dan masih lagi berhati-hati, alhamdulillah,” katanya ketika ditemui sebelum pulang dari Masjid Wilayah Persekutuan di sini selepas menunaikan solat sunat Aidilfitri.

Pada 27 April, Menteri Kesihatan Khairy Jamaluddin mengumumkan beberapa kelonggaran langkah kawalan dan pencegahan COVID-19 berkuat kuasa 1 Mei antaranya pemakaian pelitup muka di luar bangunan akan menjadi pilihan bukan lagi satu kewajipan selain tidak wajib mengimbas aplikasi MySejahtera untuk memasuki premis.


14 rangkaian AEON disanitasi

KUALA LUMPUR 9 Mei. – Kerja-kerja sanitasi secara menyeluruh di 14 pusat beli-belah dan pasar raya termasuk Aeon Bandaraya, Melaka yang diarahkan tutup berikutan disenaraikan dalam sistem Pengecaman Lokasi Panas untuk Libat Urus Dinamik (HIDE) akan dijalankan bermula hari ini sehingga Selasa.

Aeon Co (M) Berhad dalam kenyataannya berkata, ia susulan arahan penutupan operasi selama tiga hari sebagaimana diumumkan Menteri Kanan (Keselamatan), Datuk Seri Ismail Sabri Yaakob semalam bagi membolehkan kerja-kerja itu dijalankan.

“Antara pusat beli belah dan pasar raya yang akan ditutup bagi kerja-kerja sanitasi adalah Pusat Beli-Belah AEON Alpa Angle; Cheras Selatan; Rawang; Taman Equine; Bukit Indah dan Bandaraya Melaka.

“Turut ditutup pasar raya AEON iaitu AEON Mid Valley; Bandar Utama; Bandar Sunway dan Queensbay manakala bagi rangkaian MaxxValue Prime iaitu di Sunway Velocity; The Sphere Bangsar South; Selayang Mall serta United Point,” kata kenyataan itu.


Minuman percuma, cara Azizan kumpul ‘saham’ akhirat

BANDA HILIR 26 Disember – Cukup bersandarkan kepada kemampuan dirinya Azizan Baharom, 64, menginfakkan minuman percuma kepada orang ramai sebagai cara untuk mencari ‘saham’ akhirat.

Dia yang mula berkongsi rezeki bersama orang ramai sejak awal tahun ini berasa amat gembira dengan apa yang dilakukan dan paling penting Azizan tidak mengharapkan sebarang balasan.

Bapa kepada tiga anak itu berkata, selepas bersara dia mengisi masa terluang dengan melakukan aktviti kebajikan itu dan tidak pernah mengenakan sebarang caj kepada orang ramai datang mendapatkan minuman.

“Sebenarnya saya berpencen. Bukan apa saya gembira setiap kali melihat orang ramai singgah ke Masjid Selat ini datang ke gerai untuk mendapatkan secawan minuman diberikan percuma.

“Perasaan amat gembira melihat pelawat yang kehausan menghilangkan dahaga selepas menikmati air percuma. Syukur ramai yang mendoakan saya dikurniakan kesihatan yang baik dan pelbagai lagi perkara yang baik-baik,” katanya ketika ditemui di hadapan pintu masuk Masjid Selat, di sini, semalam.

Katanya pada kebiasaan dia membuka gerai minuman percuma itu seawal jam 1.40 petang, sementara itu pada Jumaat dilewatkan ke jam 3, Sabtu 11 pagi atau 2 petang, manakala Ahad bermula jam 2 petang.

“Hasil daripada infak orang ramai saya gunakan untuk sediakan minuman yang lebih baik. Contoh minggu ini saya sediakan teh ais lemon, kopi gula Melaka dan Milo. Setiap minggu saya sediakan minuman berbeza-beza, mengikut apa yang terdetik di hati.

“Namun ada mendakwa saya kenakan bayaran RM1 secawan. Ingin saya jelaskan bahawa saya tidak mengenakan sebarang caj, ambil lah 10 cawan pun, tetap percuma,” katanya.

Meskipun tinggal di Bukit Beruang dia tidak pernah berasa terbeban memandu ke Masjid Selat untuk membuka gerai minuman percumanya meskipun jaraknya agak jauh.

“Sepanjang tempoh ini saya beberapa kali menempuh pengalaman yang tidak enak, tetapi tidak mengapa biarlah saya telan sendiri tidak perlu kongsi perkara seperti itu.

“Bila kita berbuat perkara baik pasti ada cabaran dan dugaan, jadi kena lebih banyak berdoa agar apa dilakukan hari ini diterima. Insya-Allah,” katanya.


Jemaah Malaysia lebih sedia, selesa lakukan umrah dan tertib

Pengarah Operasi Bimbingan TH, Ustaz Tengku Aziz Raja Abdullah berkata pandangan itu berlandaskan post mortem bersama petugas lain selepas beberapa kumpulan jemaah selesai melakukan umrah pertama apabila tiba di Makkah.

“Menerusi maklum balas jemaah didapati tiada masalah besar yang mereka hadapi kerana mereka dapat melakukan tawaf dengan selesa kerana tidak ramai yang berada di sekeliling Kaabah.

Keadaan tersebut adalah susulan peraturan Kerajaan Arab Saudi yang hanya membenarkan mereka yang perlu melakukan umrah sahaja berada di situ,” katanya ketika ditemui pemberita di bangunan ibu pejabat TH dan penginapan jemaah di Abraj Al Janadriyah.

Kata Tengku Aziz, pemahaman tentang ibadah umrah dan haji juga semakin baik malah rata-rata jemaah hanya menyuarakan kebimbangan tentang masalah kecil sahaja, yang tidak akan membatalkan ibadah itu.

Selain itu, beliau yakin bahawa kursus yang dianjurkan TH sebelum jemaah berangkat ke Tanah Suci menjadi salah satu faktor yang membantu mereka melakukan ibadah sebaiknya, selain peranan petugas TH di sini yang memberi penerangan dari semasa ke semasa.

Tengku Aziz berkata setiap rombongan akan dibahagi kepada beberapa kumpulan yang terdiri 100 jemaah di bawah bimbingan dua orang Pembimbing Ibadah Haji Tanah Suci (Pihtas) serta beberapa petugas Maktab (penginapan) masing-masing.

Sementara itu, Ketua Rombongan Haji Malaysia Datuk Seri Syed Saleh Syed Abdul Rahman berkata TH menyediakan program latihan secara berterusan kepada bakal haji sebelum mereka ke Tanah Suci.

Katanya, pelbagai medium latihan termasuk kursus haji secara dalam talian juga telah disediakan bagi memastikan jemaah sentiasa mendapat panduan bukan sahaja berkaitan ibadah tetapi juga panduan kendiri, termasuk menjaga kesihatan serta kebersihan, lebih-lebih lagi semasa di Arafah dan Mina.

Alhamdulillah, pada musim haji 2017 dengan sokongan dan kerjasama dari Muassasah Asia Tenggara, kita telah berganding bahu menyertai jemaah haji dalam kempen menjaga kebersihan di Arafah dan Mina.   Ini diperluaskan ke Makkah pada tahun berikutnya,” katanya.

Beliau berkata demikian ketika berucap pada Majlis Taaruf antara barisan kepimpinan Syarikat Tewafah Asia Tenggara ( dulu dikenali sebagai Muassasah Asia Tenggara) dan Rombongan Haji Malaysia, malam tadi.

Katanya pengendalian jemaah tahun ini diharap lebih baik dari sebelumnya dan ia akan dapat dicapai menerusi kerjasama erat bersama Syarikat Tewafah Asia Tenggara dan kerajaan Arab Saudi. – BERNAMA


Aliran trafik perlahan di beberapa lebuh raya utama petang ini

KUALA LUMPUR, 22 Okt – Aliran trafik di beberapa lebuh raya utama negara dilaporkan perlahan setakat 2.30 petang ini berikutan cuti panjang sempena perayaan Deepavali Isnin ini.

Jurucakap PLUS Malaysia Berhad ketika dihubungi berkata aliran trafik perlahan dari Senai menghala Pulai, Jasin ke Ayer Keroh, Port Dickson ke Senawang, Putra Mahkota ke Seremban dan Seremban ke Port Dickson.

Menurutnya, bagi arah utara negara, aliran trafik perlahan di Slim River ke Sungkai, Bidor ke Tapah, Gopeng menghala Hentian Sebelah Simpang Pulai dan Bandar Baru ke Jawi.

Sementara itu, jurucakap Lembaga Lebuhraya Malaysia (LLM) berkata aliran trafik perlahan sejauh 14 kilometer masing-masing dari Gombak ke Genting Sempah dan Bukit Tinggi ke Bentong.

Orang ramai boleh mendapatkan maklumat trafik terkini menerusi talian bebas tol Plusline 1800-88-0000 dan laman Twitter melalui www.twitter.com/plustrafik atau talian LLM 1800-88-7752 serta laman Twitter www.twitter.com/llminfotrafik.


10 ADUN angkat sumpah Ahli Majlis Mesyuarat Kerajaan Johor

Ahli Majlis Mesyuarat Kerajaan Negeri Johor yang mengangkat sumpah adalah Ketua Pemuda UMNO Johor yang juga Adun Larkin, Mohd Hairi Mad Shah, Ketua Wanita Bahagian Ledang Khairin Nisa Ismail (Serom), Ketua Pemuda MIC Kebangsaan K. Raven Kumar (Tenggaroh), Datuk Mohd Jafni Md Shukor (Bukit Permai), Datuk Zahari Sarip (Buloh Kasap) dan Mohd Fared Mohd Khalid (Semerah).

Turut mengangkat sumpah, Ketua Puteri UMNO Kota Tinggi yang juga ADUN Johor Lama Norliza Noh, Ketua Pemuda MCA Johor Ling Tian Soon (Yong Peng), Lee Ting Han (Paloh) dan Mohamad Fazli Mohamad Salleh (Bukit Pasir).

Pada 15 Mac lepas, Menteri Besar Johor Datuk Onn Hafiz Ghazi yang juga ADUN Machap telah mengangkat sumpah sebagai Menteri Besar Johor ke-19.

Onn Hafiz adalah Naib Ketua Bahagian UMNO Simpang Renggam, yang memenangi kerusi Dewan Undangan Negeri (DUN) Machap pada Pilihan Raya Negeri (PRN) Johor baru-baru ini, dengan majoriti 6,543 undi.


Penjualan mercun, bunga api dibenarkan

PUTRAJAYA, 3 Feb – Aktiviti pembakaran serta penjualan bunga api dan mercun dalam negara akan dibenarkan tidak lama lagi, tertakluk kepada peraturan serta garis panduan baharu yang akan dikeluarkan.

Menteri Pembangunan Kerajaan Tempatan Nga Kor Ming berkata perkara itu dipersetujui dalam mesyuarat Jemaah Menteri semalam, sebagai antara langkah yang boleh meningkatkan pendapatan negara, dan kerajaan akan mengawal aktiviti penjualannya di peringkat sumber iaitu pemborong dan pengimport.

Katanya beliau menjangka pendapatan kerajaan akan bertambah menerusi pengenaan duti import kepada pemegang lesen, yang boleh menjangkau hingga ratusan juta, dan pengimportannya pula akan dapat dikawal selia dari segi undang-undang.

Beliau berkata sebelum ini segala bentuk keuntungan melalui aktiviti penjualan mercun dan bunga api ini dikaut oleh sindiket yang membawa masuk produk itu ke dalam negara secara haram ketika musim perayaan, dan dari segi keselamatan pula, tiada standard keselamatan ditetapkan, menyebabkan adakalanya berlaku kemalangan.

“Kita serah kepada Kementerian Dalam Negeri untuk buat panduan dan semua peraturan, bagaimana untuk mohon lesen. Kementerian Kewangan akan tetapkan berapa peratus cukai perlu dibayar,” katanya ketika ditemui pada Majlis Jalinan Muhibah sempena Tahun Baharu Cina 2023 di sini hari ini.

Sementara itu, Nga berkata pengusaha industri makanan dan minuman (F&B) di pusat bandar raya yang didapati gagal mengekalkan Sijil A untuk tahap kebersihan tandas, tidak dibenarkan memperbaharui lesen perniagaan bermula tahun hadapan.

Beliau berkata keputusan itu juga dipersetujui dalam mesyuarat Jemaah Menteri semalam sejajar dengan pendekatan tandas awam bertaraf ‘BMW’ iaitu Bersih, Menawan dan Wangi.

“Di peringkat kawasan bandar raya, semua pengusaha industri F&B outlet wajib mendapat sijil A untuk kebersihan tandas di restoran, hotel, warung kopi kedai mamak dan lain-lain.

“Maka dalam tempoh tiga tahun ini, kita jangka akan laksanakan dasar ini di seluruh negara, dijangka 18,000 buah tandas awam juga kita akan pastikan bersih, menawan, dan wangi, selaras dengan dasar Kementerian Pembangunan Kerajaan Tempatan,” katanya.


SK Padang Temu terima penarafan tandas lima bintang

TELOK MAS 16 Jun- Sekolah Kebangsaan (SK) Padang Temu (SEPADU) menerima penarafan Tandas Lima Bintang daripada Majlis Bandaraya Melaka Bersejarah (MBMB).

Ahli Dewan Undangan Negeri (Adun) Telok Mas, Datuk Abdul Razak Abdul Rahman yang juga Exco Pelancongan, Warisan, Seni dan Budaya negeri, menerusi laman rasmi Facebooknya menzahirkan rasa bangga atas pencapaian SEPADU.

“Tahniah atas pencapaian dan semoga kebersihan sekolah ini dapat dikekalkan, menjadi ikutan dalam pembudayaan tandas bersih seawa peringkat sekolah serta seterusnya dalam kalangan masyarakat.

“Saya harap sekolah-sekolah lain tidak kira sama ada sekolah kebangsaan atau sekolah menengah dapat mencontohi prestasi SEPADU dalam menjaga kebersihan tandas sekolah mereka,” katanya.

“Antara aspek dan kriteria dinilai adalah berdasarkan keadaan persekitaran, struktur dan penyelenggaraan kebersihan, alat kemudahan sanitar, tunjuk arah selain simbol jantina.


Alliance bank lanjut pengubahsuaian pinjaman, moratorium RM7 bilion

Bank berkenaan turut membayar lebih RM600 juta bagi Kemudahan Bantuan Khas dan Kemudahan Bantuan dan Pemulihan Bersasar bernilai RM120 juta yang disediakan Bank Negara Malaysia.

Dalam kenyataan hari ini, Alliance Bank berkata ia akan meneruskan pakej ‘Payment Relief Assistance’ (PRA) untuk membantu individu dan perniagaan yang mengalami kekangan aliran tunai akibat pandemik COVID-19.

Bank itu berkata individu yang kehilangan pekerjaan atau terjejas pendapatan akibat pandemik boleh memohon PRA, manakala sokongan yang sama turut diperluaskan kepada perniagaan yang berdepan kemerosotan pendapatan.

Menurut bank berkenaan, ia telah memudahkan proses permohonan untuk menyenangkan pelanggan mendapat pakej PRA di samping melancarkan akaun perniagaan WhatsApp untuk memberi respons lebih pantas terhadap pertanyaan pelanggan mengenai pakej itu.

Katanya, tiada impak terhadap rekod Sistem Maklumat Rujukan Kredit Pusat (CCRIS) kepada pelanggan yang membuat permohonan pakej PRA sebelum 31 Dis 2021.

“Kami menggesa pelanggan yang berdepan masalah kewangan agar menghubungi kami secepat mungkin untuk membincangkan pakej bantuan bersesuaian bagi meringankan komitmen kewangan mereka,” kata Ketua Pegawai Eksekutif kumpulan Joel Kornreich.


UTeM, Hatten Land Limited jalin kerjasama

DURIAN TUNGGAL 21 Okt. – Universiti Teknikal Malaysia Melaka (UTeM) dan Hatten Land Limited merangka kerjasama strategik program-program berkaitan teknousahawanan secara maya, baru-baru ini.

Menerusi Majlis Menandatangani Surat Niat (LoI) itu, UTeM diwakili Penolong Naib Canselor (Industri dan Masyarakat), Prof. Madya Md Nazri Othman dan disaksikan Pengarah Pusat Pembangunan Perusahaan dan Teknousahawanan (CREATE), Isma Addi Jumbri.

Manakala Hatten Land Limited diwakili Pengerusi Eksekutif dan Pengarah Urusan Hatten Land Limited, Datuk Colin Tan June Teng serta disaksikan Pengerusi The Medici Watermark Sdn. Bhd (TMW) Victor Ng dan Pengarah TMW, Aikihiro Yamamoto.

Md Nazri berkata, kerjasama strategik antara universiti dan industri yang melibatkan Malaysia dan Singapura ini berupaya meningkatkan kepakaran staf dan memberi manfaat buat pelajar dan alumni.

“Antara lain ia membuka ruang dan peluang buat staf UTeM dalam perundingan dan pemindahan ilmu serta teknologi secara langsung kepada komuniti terutama para usahawan,” katanya dalam satu kenyataan hari ini.

Sementara itu, Isma Addi berkata jalinan itu menjadi langkah awal dan bersepadu mengangkat CREATE UTeM ke tahap global selain terus dinamik dalam menjayakan hubungan kerjasama bersama pihak luar.

“Platform ini turut merangsang kerjasama bersepadu antara TMW dan CREATE untuk menganjurkan program bertaraf antarabangsa berkaitan teknousahawanan dan perniagaan yang memberi manfaat kepada para usahawan, warga UTeM, para pelajar dan alumni,” katanya.

Sementara itu pada masa yang sama, June Teng berpandangan, kerjasama ini semestinya akan menyerlahkan impak ruang kerja bersama antara usahawan dengan UTeM melalui projek Hatten yang dikenali sebagai PRIME 53.

“PRIME 53 berfungsi sebagai platform buat perusahaan Singapura dan Malaysia untuk berkolaborasi serta mendorong kepada skala ekonomi yang lebih besar dan mencipta idea perniagaan baru,” katanya.

TMW merupakan anak syarikat Hatten Land Limited yang berfokus kepada penilaian dan pencarian peluang baru dengan mengabungkan hartanah dengan ekonomi digital dan bersesuaian dengan UTeM yang terkenal dengan bidang teknikal dan teknousahawanan.


KM sambut pelancong ke Melaka Jumaat ini, 1,000 cenderahati diedarkan

SERI NEGERI 13 Okt – Ketua Menteri Datuk Seri Utama Sulaiman Md Ali akan menyambut ketibaan pelancong di pintu masuk Plaza Tol Ayer Keroh, di sini Jumaat ini.

EXCO Pelancongan Datuk Muhammad Jailani Khamis berkata, sambutan sempena pembukaan sempadan negeri itu dijangka bermula jam 3 petang yang turut diadakan di pintu masuk Plaza Tol Simpang Empat dan Melaka Sentral.

“Majlis Sambutan Ketibaan Pelancong ke Melaka bermula jam 3 petang di Plaza Tol Ayer Keroh akan dihadiri YAB Ketua Menteri Melaka dan saya sendiri.

“Majlis turut melibatkan Artis Budaya daripada Briged Seni Melaka, Jabatan Kebudayaan dan Keseniaan Negeri Melaka dan juga Institut Seni Warisan Negeri Melaka,” katanya.

Tambahnya, setiap pelancong yang datang akan diberikan beg cenderamata berupa Kit Cegah COVID-19 yang mengandungi bahan-bahan promosi seperti air mineral, pembasmi kuman, pelitup muka dan risalah pelancongan Melaka.


Malaysia beri keutamaan bangunkan semula ekonomi – Mustapa

KUALA LUMPUR 7 Sept – Malaysia meletakkan keutamaan untuk membangunkan kembali ekonominya selain menempatkan negara pada kedudukan yang lebih kukuh dengan ekonomi yang lebih kompetitif, kata Menteri di Jabatan Perdana Menteri (Ekonomi) Datuk Seri Mustapa Mohamed.

Beliau berkata, cabaran yang dihadapi negara sejak 18 bulan lalu turut memberikan peluang kepada kerajaan untuk mengkaji semula dasar dan strateginya.

Mustapa seterusnya menyenaraikan beberapa keutamaan kerajaan dalam tempoh 10 tahun akan datang termasuk meningkatkan pendapatan, menghapuskan kemiskinan mutlak dan mengurangkan jurang pembangunan antara negeri dan wilayah serta memastikan pertumbuhan berkualiti yang mampan – iaitu pertumbuhan tanpa menjejaskan persekitaran.

“Keutamaan lain adalah mewujudkan persekitaran dasar yang kondusif untuk sektor swasta, pelabur tempatan dan asing; pertumbuhan dan pembangunan yang inklusif serta menghasilkan lebih banyak perpaduan dan penyatuan dalam konteks Keluarga Malaysia; dan memastikan bahawa mekanisme penyampaian kerajaan ditingkatkan untuk memenuhi matlamat pembangunan kita,” katanya dalam ucaptama di webinar bertajuk ‘Rancangan Malaysia Ke-12: Membangunkan Negara dalam Semangat Keluarga Malaysia’ di sini hari ini.

Mustapa berkata Unit Perancang Ekonomi telah melibatkan diri secara aktif dengan pelbagai pihak berkepentingan dari seawal April 2019 dalam menyiapkan RMK-12, yang akan dibentangkan pada 27 Sept ini.

“Seperti rancangan lima tahun sebelumnya, RMK-12 akan memberikan trajektori menyeluruh agenda pembangunan kerajaan. Ia menyediakan petunjuk arah kepada agensi-agensi kerajaan, sektor swasta, pelabur dan masyarakat secara umum mengenai keseluruhan hala tuju kerajaan Malaysia,” jelasnya.

Mustapa berkata kerajaan kekal komited untuk memastikan dasarnya sentiasa mengambil kira keperluan memulihara kekayaan kepelbagaian bio negara demi kepentingan generasi akan datang.


301,699 individu terima dos pertama vaksin COVID-19 setakat 14 Mac

KUALA LUMPUR 15 Mac. – Seramai 301,699 individu dalam kumpulan fasa pertama Program Imunisasi COVID-19 Kebangsaan telah menerima dos pertama vaksin setakat semalam.

Menteri Kesihatan Datuk Seri Dr Adham Baba berkata Selangor merekodkan angka pemberian vaksin tertinggi dengan 36,163 individu, diikuti Perak (33,036), Sarawak (31,527) dan Kuala Lumpur (28,244).

“Di Negeri Sembilan pula seramai 12,209 individu, Melaka (7,963), Perlis (6,807), Putrajaya (3,827) dan Labuan (2,342),” katanya menerusi infografik yang dimuat naik di akaun Twitter miliknya hari ini.

Program imunisasi yang dilancarkan pada 24 Februari lalu menyasarkan untuk memberi imunisasi secara percuma kepada penduduk negara ini, baik rakyat tempatan mahupun warga asing.


Pasukan Academy juara MLBB Online Mini Tournament

PASUKAN Academy melakar kejayaan bersejarah selepas berjaya memenangi kejohanan mini dalam talian (online mini tournament) Mobile Legend Bang Bang (MLBB) anjuran Melaka Esports Association (MEA) sebentar tadi.

Dalam perlawanan akhir yang berlangsung petang tadi, pasukan Academy menundukkan pasukan Gladiator Raptors 2-0 dalam satu pertembungan sengit antara kedua-dua pasukan.

Walaupun sengit, pasukan Academy tenang menewaskan pasukan lawan dengan strategi yang teratur, sekali gus membuatkan pasukan Gladiator Raptors sukar untuk mendapat mata penyamaan.


‘Mana ada sembunyi fakta insiden pelanggaran LRT’- Wee

KUALA LUMPUR 13 Jun – Kementerian Pengangkutan (MOT) dan Jawatankuasa MOT yang menyiasat mengenai insiden perlanggaran Transit Aliran Ringan (LRT) pada 24 Mei lalu, tidak pernah menyatakan tiada pihak yang boleh dipersalahkan kerana menyebabkan kejadian itu berlaku.

Menteri Pengangkutan Datuk Seri Dr Wee Ka Siong berkata, tiada apa yang hendak disembunyikan berhubung siasatan insiden berkenaan seperti yang didakwa sesetengah pihak.

“Jawatankuasa Siasatan ini adalah jawatankuasa yang ditugaskan untuk menjalankan siasatan, bukannya badan kehakiman. Oleh itu, jawatankuasa ini tiada kuasa untuk menentukan kesalahan ke atas mana-mana pihak.

“Sebarang tindakan dalaman/pentadbiran yang hendak diambil terhadap kakitangan yang terlibat dalam insiden ini, hendaklah berlandaskan kepada terma dan syarat yang telah diperuntukkan di dalam kontrak kerja yang ditandatangani oleh mereka dengan pihak Prasarana masing-masing,” katanya dalam kenyataan menerusi Facebook rasminya semalam.

Pada 10 Jun, Wee dilaporkan berkata masalah teknikal dan kegagalan komunikasi antara Pusat Kawalan Operasi (OCC) dengan pemandu (hostler), adalah antara punca berlakunya pelanggaran tren LRT laluan Kelana Jaya, 24 Mei lalu.

Dalam kejadian 24 Mei lalu, seramai 47 penumpang dilaporkan cedera parah manakala 166 mengalami kecederaan ringan, apabila sebuah tren membawa penumpang dan sebuah tren rosak yang sedang dipandu uji, bertembung di dalam terowong antara stesen LRT Kampung Baru dan KLCC.

Wee berkata, dalam menentukan suatu dapatan salah dan tanggungan, proses perundangan sewajarnya perlu dilaksanakan, demi memastikan bahawa prinsip keadilan sejagat turut diberikan kepada mereka yang bertanggungjawab terhadap kejadian pelanggaran LRT terbabit.

“Ketika saya mengarahkan pembentukan Jawatankuasa Siasatan untuk memeriksa secara terperinci pelanggaran LRT ini, segala rujukan dapatan jawatankuasa itu juga haruslah dijelaskan dalam mencapai misinya. Kami ingin mengelakkan perkara seperti ini berulang pada masa akan datang,” katanya.

Wee berkata peranan jawatankuasa itu adalah untuk menentukan faktor dan sebab berlakunya kejadian berkenaan, yang merupakan fungsi utama penubuhan Jawatankuasa Siasatan untuk dilaksanakan dan menyelesaikannya dalam tempoh yang ditentukan.

Siasatan dilakukan berdasarkan fakta dan analisa data yang diperoleh dan, atau diberikan kepada jawatankuasa berkenaan secara profesional dengan keutamaannya adalah memastikan kejadian sama tidak berulang.

“Seperti yang telah saya maklumkan dalam sidang media pada 10 Jun, sebanyak 23 cadangan dibentang dan diterima oleh Kabinet adalah untuk membawa perubahan menyeluruh berhubung prosedur keselamatan dan operasi Rapid Rail Sdn Bhd serta Prasarana Malaysia Berhad, dan akan dilaksanakan dalam jangka masa yang dikemukakan,” katanya.

Pada 10 Jun, Wee dilaporkan berkata cadangan penambahbaikan disarankan oleh Jawatankuasa Siasatan itu melibatkan lima cadangan yang perlu dilakukan dalam masa tiga bulan, 11 cadangan dalam masa antara tiga dan enam bulan, dan tujuh penambahbaikan dalam masa lebih dari enam bulan.


Nicol dinobatkan Anugerah Atlet Terunggul Sepanjang Zaman Sukan Dunia

KUALA LUMPUR 2 Feb. – Bekas ratu skuasy negara Datuk Nicol David dinobatkan sebagai pemenang Anugerah Atlet Terunggul Sepanjang Zaman Sukan Dunia dengan meraih undi majoriti dalam undian dalam talian yang ditutup pada jam 9 malam tadi.

Sebagai calon tunggal Asia, juara dunia sebanyak lapan kali itu, ternyata unggul sebagai pendahulu sejak hari pertama undian dibuka pada 8 Januari lalu apabila menerima 318, 943 undi, kelebihan 200,000 undi daripada pencabar terdekat.

Menurut laman sesawang rasmi Sukan Dunia, https://www.theworldgames.org., bekas pemain nombor satu dunia selama sembilan tahun berturut-turut itu mengatasi 23 atlet lain yang mewakili sukan masing-masing daripada kesemua edisi Sukan Dunia selama 40 tahun itu.

“Ia adalah satu penghormatan buat diri saya apabila dicalonkan untuk anugerah ini dan menerima sokongan padu daripada seluruh rakyat Malaysia serta komuniti skuasy.

“Ia agak mengejutkan melihat diri saya disenaraikan bersama atlet terkemuka dunia yang lain dan saya bersyukur untuk anugerah ini. Semoga kejayaan ini dapat meningkatkan perhatian dunia terhadap sukan skuasy.

“Ini adalah saat yang membanggakan untuk mewakili negara saya dan Asia,” demikian reaksi bekas atlet kelahiran Pulau Pinang berusia 37 tahun itu.

Pencabar terdekat ialah legenda tarik tali Ireland, James Kehoe yang memperoleh 113,120 undi diikuti atlet powerlifiting wanita dari Ukraine, Larysa Soloviova, yang berada di tempat ketiga dengan 80,790 undi.

Sementara itu, Presiden Persatuan Sukan Dunia Antarabangsa (IWGA), Jose Perurena mengucapkan tahniah kepada para calon sambil menambah Nicol bertindak sebagai inspirasi dan teladan yang baik kepada atlet muda.

“Saingan ini adalah luar biasa dan bagus untuk melihat bagaimana atlet mendapat sokongan bukan sahaja dari sukan mereka sendiri tetapi juga negara mereka dan pihak berkuasa sukan di sana. Sukan benar-benar menyatukan rakyat dengan cara yang istimewa,” katanya.

Sementara itu, Presiden Persekutuan Skuasy Dunia (WSF) Zena Wooldridge berkata, kejayaan Nicol adalah pengiktirafan terhadap karier luar biasa yang menyaksikannya mencipta pelbagai rekod dan memenangi semua gelaran yang ditawarkan dalam sukan itu.

Anugerah tersebut dianjurkan oleh IWGA sebagai sambutan ulang tahun ke-40 acara Sukan Dunia itu yang pertama kali diadakan di Santa Clara, California, Amerika Syarikat pada 1981.


Tiga laluan kontra atasi kesesakan di ibu negara

PUTRAJAYA, 19 Mei – Tiga laluan kontra akan dibuka bermula 3 Julai ini sebagai langkah segera mengatasi masalah kesesakan jalan raya di ibu negara, kata Menteri Pengangkutan Anthony Loke.

Laluan kontra itu melibatkan laluan Tol Plus Sungai Besi ke Persimpangan Besraya iaitu dari arah selatan ke Kuala Lumpur ; Jalan Maharajalela ke Taman Connaught; dan Jalan Ampang dari Ampang Point ke Jalan Tun Razak.

Beliau berkata pembukaan ketiga-tiga laluan kontra itu dipersetujui dalam mesyuarat Jawatankuasa Teknikal Mengenai Kesesakan Jalan Raya (JTMKJR) Bilangan 1/2023 dipengerusikannya di sini hari ini.

“Pembukaan laluan kontra ini diharap dapat membantu kurangkan kesesakan, penyelesaian jangka panjang masalah masih dalam perbincangan,” kata beliau pada sidang media selepas mesyuarat JTMKJR itu.

Laluan kontra di Tol Plus Sungai Besi ke Persimpangan Besraya adalah sepanjang 2.4 kilometer (km) manakala pemanjangan laluan kontra dari Jalan Maharajalela ke Taman Connaught melibatkan jarak sepanjang empat km.

Loke berkata laluan kontra Jalan Ampang dari Ampang Point ke Jalan Tun Razak melibatkan jarak tiga km khusus untuk kenderaan pengangkutan awam iaitu bas sahaja.

Beliau berkata pembukaan ketiga-tiga laluan kontra itu bermula 6 pagi hingga 9 pagi bagi waktu pagi manakala pukul 5 hingga 7 petang bagi sesi petang.

Institut Penyelidikan Keselamatan Jalan Raya Malaysia (MIROS) akan menyediakan satu garis panduan untuk memastikan laluan kontra itu dilaksana dengan baik dan selamat, katanya.

“Tiada tempoh tertentu untuk laluan ini (ditutup) kerana kita akan lihat keberkesanannya… ada (laluan kontra) di Jalan Cheras masih dibuka sejak 20 tahun lepas dan sukar ditutup,” katanya.

Beliau berkata perbincangan termasuk dengan ahli akademik sedang dilaksana bagi mencari punca utama kesesakan jalan raya selain menggalakkan orang ramai menggunakan pengangkutan awam.

“Penggunaan pengangkutan awam ketika ini hanya satu juta atau 15 peratus sehari berbanding enam juta atau 85 peratus bagi kenderaan,” katanya.

Sementara itu, Loke berkata DBKL disarankan agar lebih tegas dalam proses pemberian kelulusan kepada pemaju untuk menutup jalan raya bagi tujuan pembinaan dan sebagainya.


Sesak tiga kilometer akibat kemalangan lima kenderaan

JASIN 17 Mei – Lebuhraya Utara Selatan (PLUS) di Kilometer 189.2 arah selatan sesak lebih tiga kilometer akibat kemalangan membabitkan lima kenderaan, petang tadi.

Ketua Jabatan Siasatan Penguatkuasaan Trafik (JSPT) negeri Superinten [email protected] Zaki Omar berkata, kira-kira jam 2.47 petang Unit Siasatan Lebuhraya (USLR) menerima maklumat berhubung kemalangan itu.

“Hasil siasatan awal kejadian dipercayai berlaku apabila treler muatan barang makanan yang ketika itu sedang menghala ke selatan dikatakan hilang kawalan dan terbabas.

“Kenderaan berat dilaporkan merempuh empat lagi kenderaan lain kejadian hingga menghalang kedua-dua lorong menyebabkan kesesakan dan hanya lorong kecemasan boleh digunakan,” katanya.


Pengasuh mengaku salah cuai terhadap dua bayi di taska

JOHOR BAHRU, 21 Mei – Seorang pengasuh taska mengaku bersalah di Mahkamah Sesyen di sini hari ini atas dua pertuduhan bertindak cuai terhadap dua bayi di sebuah taska, Mac lepas.

Nurul Shahira A’shiqin Sulaiman, 28, sebagai yang mempunyai pemeliharaan terhadap seorang bayi perempuan berusia sembilan bulan dan seorang bayi lelaki berumur tujuh bulan ketika itu, didakwa telah bertindak secara cuai dengan cara yang mungkin akan menyebabkan kedua-dua mangsa mengalami kecederaan fizikal.

Wanita tersebut dituduh melakukan perbuatan itu di sebuah taska di Jalan Utama 34, Taman Mutiara Rini, di sini, kira-kira 1 tengah hari, Mac lepas mengikut Seksyen 31(1)(a) Akta Kanak-kanak 2001 dan boleh dihukum di bawah seksyen yang sama.

Jika sabit kesalahan boleh didenda tidak melebihi RM50,000 atau dipenjara sehingga 20 tahun atau kedua-duanya, dan sebagai tambahan tertuduh boleh dikenakan bon berkelakuan baik serta melaksanakan khidmat masyarakat.

Mahkamah turut membenarkan tertuduh diikat jamin RM8,000 dengan seorang penjamin warga tempatan bagi setiap pertuduhan, dengan syarat tambahan pasport diserahkan kepada mahkamah selain dia tidak boleh mengganggu mangsa-mangsa dan saksi pendakwaan.

Pada 15 Mei lepas, tular dua video berdurasi 48 saat dan 39 saat di media sosial, yang menunjukkan seorang perempuan mengasari seorang bayi yang sedang menangis.

Susulan itu, pada 16 Mei lepas, Ketua Polis Johor Datuk Kamarul Zaman Mamat dilapor berkata seorang wanita tempatan telah ditahan untuk membantu siasatan kes mendera bayi di sebuah taska.


Dira dilantik Pengerusi Majlis Penasihat Perfileman dan Industri Muzik Malaysia

AYER LIMAU 17 September – Ahli Dewan Undangan Negeri (Adun) Rim, Datuk Khaidhirah Abu Zahar dilantik sebagai Pengerusi Majlis Penasihat Perfileman dan Industri Muzik Malaysia dalam usaha mengangkat martabat industri itu ke peringkat lebih tinggi

Menteri Komunikasi dan Multimedia, Tan Sri Annuar Musa berkata, menerusi Majlis ditubuhkan itu kerajaan akan melantik tujuh hingga 10 anggota dalam kalangan penggiat industri dan profesional bagi memastikan industri perfileman serta muzik bergerak lebih proaktif pasca pandemik COVID-19.

“Majlis Penasihat Perfileman dan Industri Muzik Malaysia diharap dapat menggubal dasar-dasar lebih proaktif. Saya nampak potensi muzik dan perfileman ini besar ini kerana banyak pekerjaan serta tenaga profesional yang boleh kita tarik ke dalam industri ini.

“Berlaku lonjalan dalam industri perfileman pasca COVID-19, filem seperti Mat Kilau berjaya mengutip hampir RM100 juta, sementara itu Air Force The Movie: Selagi Bernyawa menerima kutipan hampir puluhan juta ringgit.

“Jika ada filem yang berkualiti industri ini mampu berkembang besar, untuk maju ke hadapan kita perlukan tenaga pakar dilantik untuk memberikan nasihat kepada kerajaan dan industri,” katanya.

Beliau berkata, demikian pada sidang media selepas merasmikan Program Sambutan Hari Malaysia Dewan Undangan Negeri, Ayer Limau di Kompleks Japerun Ayer Limau, Lubok China, di sini, hari ini.

Hadir sama, Speaker Dewan Undangan Negeri (DUN) Datuk Wira Ibrahim Durum; Exco Perpaduan, Penerangan, Sumber Manusia dan Hal Ehwal Pengguna negeri, Ngwe Hee Sem; Adun Ayer Limau, Datuk Hameed Mytheen Kunju Basheer; Adun Kuala Linggi, Rosli Abdullah, Adun Taboh Naning, Zulkiflee Md. Zin dan Pengarah Jabatan Penerangan (JaPen) negeri, Shahrom Ravin Daram Abdullah.

Mengulas lanjut, Annuar berkata majlis yang dibentuk itu juga mampu membantu Perbadanan Kemajuan Filem Nasional Malaysia (Finas) memastikan industri itu kekal ke hadapan.

“Kita boleh tarik industri ini dengan penggunaan teknologi yang tinggi dan mahu Finas dibantu dengan adanya Lembaga Penasihat yang berkeupayaan tinggi,” katanya.


Polis rampas 7 kilogram syabu di Tawau

TAWAU, 31 Mei – Polis menahan seorang lelaki tempatan dan merampas tujuh kilogram dadah jenis syabu dianggarkan bernilai RM258,948 dalam dua serbuan di sini pada Rabu lepas (25 Mei).

Ketua Polis Daerah Tawau ACP Jasmin Husin berkata suspek berusia 20 tahun itu ditahan di sebuah premis di Jalan Stephen Tan pada 2.10 petang sementara dua bungkusan plastik berisi syabu itu disembunyikan di dalam alat pembesar suara.

“Suspek yang juga penganggur dibawa ke Ibu Pejabat Polis Daerah Tawau untuk soal siasat dan hasilnya membawa kepada serbuan kedua di sebuah rumah kedai di Batu 3 Jalan Apas pada 3.40 petang hari yang sama.

“Pemeriksaan lanjut membawa kepada rampasan lima bungkusan sama yang berisi ketulan hablur jernih dipercayai dadah Syabu,” katanya pada sidang media di sini hari ini.

Menurut Jasmin dadah itu dipercayai dibawa masuk ke Sabah melalui perkhidmatan kurier untuk pasaran tempatan dan suspek dipercayai terlibat dengan satu sindiket dadah.


Sulaiman, Kon Yeow bincang hala tuju pelancongan Melaka- Pulau Pinang

GEORGETOWN 13 Jun – Ketua Menteri, Datuk Seri Utama Sulaiman Md Ali mengadakan kunjung hormat bersama Ketua Menteri Pulau Pinang, Chow Kon Yeow di Hotel Royal Chulan, Georgetown, sebentar tadi.

Terdahulu, ketibaan Kon Yeow bersama beberapa barisan EXCO kerajaan negeri Pulau Pinang disambut Sulaiman bersama delegasi Melaka sebaik tiba di hotel berkenaan tepat jam 7.43 malam tadi.

Pertemuan antara dua pemimpin itu diadakan bagi membincangkan peluang antara dua negeri bersejarah itu dalam membangkitkan sektor ekonomi masing-masing terutama dalam memperkasakan pelancongan negeri.

Kunjungan kali ini juga merupakan kesinambungan dalam initipati program Seminar Semarak Pelancongan dan Sesi Padanan Niaga Revitalise dan Rejuvenate Melaka 2022 yang berlangsung selama dua hari.

Ia merupakan usaha kerajaan negeri menerusi Badan Promosi Pelancongan (BPP) bersama pemain industri pelancongan antara dua negeri dalam membangunkan sektor terbabit.

Dalam program diadakan kali ini pelbagai acara telah dijalankan termasuk program termasuk sesi taklimat pengemaskinian produk pelancongan Melaka dan sesi soal jawab antara pemain industri.

Selain itu, beberapa lokasi pelancongan di Pulau Pinang turut akan dilawat delegasi terlibat bagi meninjau peluang meningkatkan kemasukan pelancong ke Melaka.


Projek ECRL capai kemajuan hampir 30 peratus

Ketua Pegawai Eksekutif Malaysia Rail Sdn Bhd (MRL) Datuk Seri Darwis Abdul Razak berkata setakat ini projek tersebut berjalan lancar walaupun berlaku sedikit kelewatan disebabkan masalah teknikal.

“Memang kita alami kelewatan, tetapi dengan perkembangan sekarang kita  boleh kejar balik.  Secara keseluruhannya ia boleh capai kemajuan lebih baik pada tahun ini.

“InsyaAllah untuk jajaran Kelantan, Terengganu, Pahang dan Selangor iaitu jajaran Seksyen A, B dan C1 akan siap pada Dis 2026 dan beroperasi pada 1 Jan 2027,” katanya.

Beliau berkata demikian kepada pemberita selepas menghadiri Majlis Jalinan Kasih Keluarga Malaysia (Tanggungjawab Sosial Korporat) Jabatan Kastam Diraja Malaysia (JKDM) Diraja Terengganu bersama Ketua Setiausaha Negara Tan Sri Mohd Zuki Ali dan Ketua Pengarah JKDM Datuk Seri Abdul Latif Kadir di sini hari ini.

Tambah beliau, setakat ini kerja-kerja pengambilan tanah bagi projek ECRL di Terengganu dan Pahang juga berjalan lancar dan sudah mencapai tahap 89 peratus dan dijangka selesai pada 2023.

“Oleh itu saya mengharapkan komitmen semua pihak khususnya kerajaan negeri bagi melancarkan projek dan memastikan ia siap pada 2026 iaitu mengikut jadual,” katanya. – BERNAMA


Bomba selamatkan 32 guru, murid terperangkap banjir

KUALA LUMPUR 1 Nov – Jabatan Bomba dan Penyelamat menyelamatkan 32 guru dan murid Sekolah Kebangsaan Seri Serdang, Seri Kembangan dekat sini yang terperangkap dalam banjir selepas sekolah mereka dinaiki air kira-kira setinggi paras pinggang berikutan hujan lebat petang tadi.

Pengarah Jabatan Bomba dan Penyelamat Selangor Norazam Khamis berkata mangsa yang terperangkap terdiri daripada 18 guru iaitu 13 wanita dan lima lelaki manakala murid seramai 14 orang yang terdiri daripada 11 lelaki dan tiga perempuan.

Beliau berkata pihaknya menerima panggilan berkenaan kejadian terbabit pada 7.45 malam dan usaha menyelamat mangsa berkenaan dijalankan bersama Polis Diraja Malaysia.

“Guru dan murid berada dalam keadaan selamat. Kesemua murid Tahun 1 dan Tahun 2 itu kini telah berjaya dikeluarkan jam 9.35 malam menggunakan lori (dan pacuan empat roda) serta diserahkan kepada ibu bapa masing-masing manakala guru diselamatkan kurang setengah jam kemudian,” katanya kepada Bernama, hari ini.

Beliau berkata, paras banjir di sekolah terbabit mulai surut dan kesemua mangsa telah berjaya dikeluarkan oleh pihak bomba dari lokasi kejadian kira-kira pukul 10 malam tadi. – BERNAMA


PKPD Kampung Tanah Merah, Kota Marudu dilanjutkan hingga 22 Mac

KUALA LUMPUR 7 Mac – Pelaksanaan Perintah Kawalan Pergerakan Diperketatkan (PKPD) di Kampung Tanah Merah, Kota Marudu, Sabah yang sepatutnya tamat esok, dilanjutkan mulai 9 hingga 22 Mac.

Menteri Kanan (Kluster Keselamatan) Datuk Seri Ismail Sabri Yaakob berkata keputusan itu dibuat  setelah penilaian risiko dilakukan bersama pelbagai agensi dalam Jawatankuasa Teknikal Perintah Kawalan Pergerakan (PKP) dan mengikut nasihat Kementerian Kesihatan (KKM).

“Sehingga kini, KKM melaksanakan 319 ujian saringan dan daripada jumlah itu, 26 kes positif COVID-19 direkodkan. KKM mengesahkan masih terdapat 181 baki sampel saringan sedang menunggu keputusan dan kes-kes positif masih dilaporkan di lokaliti ini,” katanya dalam satu kenyataan berhubung PKP Bersyarat (PKPB) dan PKP Pemulihan (PKPP) hari ini.

Sementara itu, Ismail Sabri berkata pelaksanaan PKPD di Kampung Emperoh Jambu, Padawan di Kuching, Sarawak akan ditamatkan esok seperti dijadualkan setelah penilaian risiko dibuat bersama pelbagai agensi dalam Jawatankuasa Teknikal PKP.

Menurut Ismail Sabri, KKM telah melaksanakan 368 saringan di kawasan berkenaan dan 28 kes direkodkan, justeru kementerian itu mengesahkan terdapat penurunan kes selain kluster adalah terkawal.

Sementara itu, beliau berkata seramai 442 individu ditahan semalam atas kesalahan ingkar prosedur operasi standard (SOP) PKP, dengan 430 dikompaun, manakala 11 direman dan satu dijamin.

Antara kesalahan direkodkan ialah aktiviti pusat hiburan dengan 144 kes, gagal mematuhi arahan penjarakan fizikal (88), gagal menyediakan peralatan merekod butiran pelanggan (80), tidak memakai pelitup muka (71), premis beroperasi lebih masa atau tanpa kebenaran (lapan) dan lain-lain (51), katanya.


DUN MACHAP JAYA: Hee Sem dekat dengan rakyat

MACHAP 8 Jun- Gelagatnya yang sentiasa tersenyum dan menyapa sesiapa sahaja membuatkan Ahli Dewan Undangan Negeri (ADUN) Machap Jaya Ngwe Hee Sem amat dekat dengan penduduk setempat.

Meskipun berdepan dengan kekangan waktu kerana perlu menguruskan portfolionya sebagai Exco Hal Ehwal Pengguna namun beliau akan ‘mencuri’ masa turun padang berjumpa penduduk yang ditimpa musibah.

Pada Rabu, Hee Sem meluangkan masa melawat mangsa kebakaran dan menyampaikan sumbangan di Felda Menggong apabila bahagian dapur rumah mangsa dikenali Cikgu Mat terbakar akibat Litar Pintas.


Rayuan dibenar, Tengku Adnan bebas tuduhan rasuah RM2 juta

PUTRAJAYA 16 Julai – Bekas Menteri Wilayah Persekutuan Datuk Seri Tengku Adnan Tengku Mansor bebas daripada tuduhan menerima rasuah RM2 juta hari ini setelah Mahkamah Rayuan, di sini, membenarkan rayuannya untuk membatalkan sabitan dan hukuman penjara 12 bulan dan denda RM2 juta.

Hakim Datuk Suraya Othman, yang membacakan keputusan majoriti 2-1 itu berkata, mahkamah mendapati cek RM2 juta yang diterima Tengku Adnan daripada ahli perniagaan Tan Sri Chai Kin Kong adalah sumbangan politik kepada UMNO.

“Kami berpendapat bahawa keterangan Muhammad Saad Bordani, yang merupakan pegawai penyiasat, adalah penting kerana menunjukkan bahawa cek bernilai RM2 juta itu merupakan sumbangan politik kepada UMNO untuk perbelanjaan pilihan raya kecil Sg Besar dan Kuala Kangsar pada 2016,” katanya.

Semasa membaca penghakiman itu, Hakim Suraya berkata, mahkamah tidak menemui dalam mana-mana alasan penghakiman Hakim Mahkamah Tinggi bahawa beliau mempertimbangkan keterangan Chai yang merupakan saksi pendakwaan ke-19 dan saksi pendakwaan keenam, yang merupakan Ketua Pegawai Operasi Tadmansori Holdings Sdn Bhd (THSB) Datuk Mohd Hasbi Jaafar bahawa cek RM2 juta telah dibelanjakan untuk pilihan raya kecil.

“Satu lagi perkara atau isu penting, yang juga gagal dipertimbangkan oleh hakim perbicaraan adalah kegagalan pihak pendakwaan untuk memeriksa semula saksi utama pendakwaan, Tan Sri Chai, berhubung keterangannya bahawa RM2 juta itu adalah sumbangan politik untuk UMNO.

“Kami mendapati kegagalan terhadap perkara atau isu penting ini sama dengan bukan arahan yang menjadikan keyakinan itu tidak selamat,” kata Hakim Suraya.

Pada 21 Disember tahun lalu, Hakim Mahkamah Tinggi Kuala Lumpur Mohamed Zaini Mazlan menjatuhkan hukuman penjara 12 bulan dan denda RM2 juta terhadap Tengku Adnan, yang dikenali sebagai Ku Nan, selepas mendapati beliau bersalah.

Tengku Adnan, 70, didakwa sebagai seorang penjawat awam iaitu menteri Wilayah Persekutuan, menerima RM2 juta daripada Pengarah Aset Kayamas Sdn Bhd (AKSB) Tan Sri Chai Kin Kong melalui cek didepositkan ke dalam akaun bank milik syarikat Tadmansori Holdings Sdn Bhd yang beliau mempunyai kepentingan dan diketahui syarikat AKSB ada perhubungan dengan tugas rasminya.

Beliau didakwa melakukan kesalahan itu di CIMB Bank Berhad, Cawangan Pusat Bandar Damansara di sini pada 14 Jun 2016 mengikut Seksyen 165 Kanun Keseksaan yang membawa hukuman maksimum penjara dua tahun atau denda.


Perubahan drastik taktikal ramuan rahsia kemenangan Melaka United

PAYA RUMPUT 4 Sept. – Ketua Jurulatih, Zainal Abidin Hassan memuji prestasi anak buahnya yang mempamerkan disiplin tinggi melawan asakan Terengganu FC (TFC) dalam aksi CIMB Liga Super di Stadium Hang Jebat, malam tadi.

Beliau berkata, dalam tempoh 90 minit perlawanan tidak dinafikan skuad kendalian Mohd Nafuzi Mahammad Zain mempamerkan belang untuk terus menyerang pasukan kendaliannya.

Bagaimanapun, katanya atas semangat pasukan dan disiplin yang tinggi, anak buahnya berjaya menterjemahkan permainan kepada kemenangan bergaya di laman sendiri selain mendedahkan ramuan kemenangan antara faktor meraih gol tunggal.

“Dengan disiplin yang tinggi dalam pertahanan, mereka dapat membawa apa yang dirancang dalam perlawanan sebenar sehingga tidak memberi peluang kepada pasukan lawan,” katanya pada sidang media selepas tamat perlawanan malam tadi.


PRU15: 222 pusat penamaan calon seluruh negara mula dibuka

PUTRAJAYA, 5 Nov – Pusat penamaan calon (PPC) bagi Pilihan Raya Umum ke-15 (PRU15) mula dibuka hari ini di 222 pusat seluruh negara.

Tempoh berkempen ditetapkan selama 14 hari bermula hari ini selepas pengisytiharan calon-calon yang bertanding dan akan berakhir pada 11.59 malam, 18 Nov.

Penamaan calon bagi PRU15 di seluruh negara melibatkan 222 kerusi Parlimen dan 59 kerusi DUN di Perak, 42 kerusi di Pahang dan 15 kerusi di Perlis.

Penyokong dilarang menggunakan semua jenis alat muzik atau pembesar suara bagi tujuan dakyah politik melalui apa-apa cara termasuk menerusi penggunaan apa sahaja jenis kenderaan yang merupakan satu kesalahan di bawah Akta Kesalahan Pilihan Raya 1954.

Orang awam serta penyokong yang mengiringi calon adalah dilarang menunggu atau berada dalam jarak 50 meter dari sempadan PPC yang telah ditetapkan.

PRU15 diadakan selepas pengumuman pembubaran Parlimen ke-14 oleh Perdana Menteri Datuk Seri Ismail Sabri Yaakob pada 10 Okt setelah mendapat perkenan Yang di-Pertuan Agong Al-Sultan Abdullah Ri’ayatuddin Al-Mustafa Billah Shah.

PRK DUN Bugaya pula diadakan susulan kekosongan kerusi DUN Bugaya selepas kematian penyandangnya Manis Muka Mohd Darah pada 17 Nov 2020 dan PRK DUN itu tertangguh ekoran proklamasi darurat bagi mencegah penularan pandemik COVID-19.

Namun pada 7 Okt lepas, Yang di-Pertuan Agong berkenan menamatkan enam ordinan dan proklamasi darurat bagi menangguhkan PRK Parlimen Batu Sapi, Gerik dan DUN Bugaya yang diisytiharkan pada November dan Disember 2020 berkuat kuasa 6 Okt lepas.


Ribut awal pagi, sembilan peniaga alami kerugian

AYER KEROH 23 Julai – Sembilan peniaga di Dataran 1Malaysia Klebang, di sini, kerugian ribuan ringgit apabila khemah mereka musnah akibat dipukul ribut awal pagi tadi.

Timbalan Pengerusi Persatuan Peniaga Dataran 1Malaysia Klebang (PPDIMK) Harith Harun, 31, berkata kejadian itu disedari selepas dimaklumkan peniaga lain menerusi WhatsApp.

“Selepas dimaklumkan, saya bergegas ke lokasi kejadian dan terkejut melihat dua khemah saya untuk jualan pakaian rosak dan menyebabkan saya rugi hampir RM5,000.

“Nasib baik sebelum itu saya sudah bawa keluar semua pakaian jualan sebelum pelaksanaan Perintah Kawalan Pergerakan (PKP), kalau tidak lebih banyak kerugian yang terpaksa ditanggung.

“Tapi, ada juga peniaga makanan yang mengalami kerugian lebih banyak dan kita diminta membuat laporan polis serta mengambil gambar kerosakan tersebut,” katanya ketika dihubungi.

Katanya, insiden itu bukan pertama kali berlaku, malah tahun ini sahaja sudah dua kali ribut melanda kerana lokasi yang berdekatan dengan kawasan pantai.

“Saya harap pembinaan bangunan gerai kekal yang dirancang sebelum ini dapat disegerakan…jika tidak peniaga akan terus dihantui insiden ini,” katanya lagi.

Sementara itu, Exco Usahawan Datuk Norhizam Hassan Baktee yang turun ke lokasi berkata, kerajaan negeri menerusi pihak berkuasa tempatan (PBT) perlu menyegerakan pembinaan kedai kekal bagi mengelakkan peniaga kerugian jika khemah mereka dilanda ribut.

“Saya akan bawa salinan laporan polis yang dibuat semua mangsa kepada Timbalan Menteri Pembangunan Usahawan dan Koperasi (MEDAC), Datuk Mas Ermieyati Samsuddin.

Dalam pada itu, Norhizam turut memohon peruntukan RM25,000 daripada Lembaga Kemajuan Ikan Malaysia (LKIM) bagi kos membaiki segala kerosakan dialami nelayan di Pantai Rombang, Pantai Puteri.


RM100,000 bantu asnaf kembangkan perniagaan

KLEBANG 7 Februari – Seramai 10 usahawan asnaf terpilih di negeri ini menerima bantuan RM10,000 seorang bagi mengembangkan lagi perniagaan dalam bidang pengeluaran makanan.

Penyelaras Pusat Hab Pengeluaran Produk Usahawan Asnaf Majlis Agama Islam Melaka (MAIM), Zaidi Omar berkata, bantuan itu disediakan Institut Piawaian dan Penyelidikan Perindustrian Malaysia (SIRIM) mampu membantu usahawan meningkatkan kualiti pembungkusan serta pelabelan produk masing-masing.

Zaidi berkata menerusi bantuan itu setiap usahawan dibekalkan pelabelan dan pembungkusan produk mengikut piawaian ditetapkan termasuk pandaftaran logo produk dan kos ujian makmal bagi persijilan fakta nutrisi pemakanan.

“Alhamdulillah, kali ini Negeri Melaka diberi kuota tambahan seramai 10 usahawan berbanding cuma seorang sahaja sebelum ini. Usaha ini mampu membantu usahawan melebarkan lagi pasaran.

“Kami berharap agar bantuan diterima ini mampu memberi satu galakan dan menyuntik semangat usahawan untuk ke peringkat lebih tinggi,” katanya ketika ditemui pada Program CSR SIRIM bersama Usahawan Asnaf di pusat itu di Klebang, di sini, hari ini.

Menurutnya pemantauan berterusan akan dilaksanakan pihaknya bagi membimbing usahawan terlibat dalam memastikan mereka tidak tersasar dan berada pada landasan yang betul.


145 keluarga terima sumbangan Deepavali

BUKIT KATIL 22 Oktober – Kegembiraan jelas terpancar diriak wajah 145 ketua dan wakil keluarga yang hadir menerima sumbangan Deepavali peringkat Parlimen Hang Tuah Jaya, di sini, hari ini.

Menurut Exco Hal Ehwal Wanita, Pembangunan Keluarga dan Kebajikan negeri, Datuk Kalsom Noordin dengan sumbangan daripada kerajaan negeri ini ia diharap dapat membantu penerima dalam membuat persiapan menyambut Deepavali.

Beliau berkata demikian ketika berucap pada Program Sumbangan Perayaan Deepavali 2022 Peringkat Hang Tuah Jaya, di Dewan Dato Demang Hussin, Bukit Katil.

Hadir sama pada majlis itu, Ahli Dewan Negara, Senator Datuk Mohd Ridhwan Mohd Ali dan Pengerusi MIC Bahagian Hang Tuah Jaya, Datuk R Jeganathan.

Menurut beliau, pada perayaan Deepavali tahun ini seramai 1,000 penerima dikenal pasti dan diluluskan dalam Majlis Mesyuarat Kerajaan Negeri (MMKN) membabitkan 460 dari daerah Melaka Tengah, 325 orang dari Alor Gajah dan bakinya 215 dari Jasin.

“Setiap tahun Kerajaan Negeri akan memperuntukkan sumbangan kepada semua perayaan tanpa mengira kaum dan agama agar ia dapat disambut serta diraikan dengan penuh bermakna,” katanya.


Pemborong buah dakwa rugi RM414,932 dalam penjualan Musang King

KUANTAN 28 Julai – Seorang pemborong buah mendakwa kerugian RM414,932 selepas diperdaya dalam urusan menjual durian Musang King, sejak hujung bulan lalu.

Ketua Jabatan Siasatan Jenayah Komersial Pahang Superintendan Mohd Wazir Mohd Yusof berkata, mangsa seorang lelaki berusia 29 tahun mendakwa mengenali suspek pada 30 Jun lalu selepas menghubunginya untuk membeli 10 bakul durian itu.

“Mangsa mendakwa suspek telah menunjukkan salinan resit transaksi secara dalam talian sebuah bank sebagai bukti pembayaran menerusi suspek kedua dipercayai pekerjanya, yang datang ke kedai bagi mengambil buah pada hari sama.

“Ini menyebabkan mangsa mempercayai suspek dan terus menjual durian kepadanya dari 1 Julai hingga 27 Julai lepas dengan persetujuan pembayaran dibuat secara terus ke akaun syarikat,” katanya dalam kenyataan hari ini.

Mohd Wazir berkata, mangsa mendakwa hanya menyedari dirinya ditipu selepas memeriksa akaun itu semalam dan mendapati bayaran RM414,932 yang sepatutnya dijelaskan suspek tidak dikreditkan ke akaun berkenaan.

Sehubungan itu, mangsa membuat laporan di Balai Polis Sungai Ruan, Raub dan siasatan lanjut sedang dijalankan mengikut Seksyen 420 Kanun Keseksaan yang memperuntukkan hukuman penjara maksimum 10 tahun dan sebat dan boleh didenda, jika sabit kesalahan, katanya.


Tiada keperluan pinda had minimum perkahwinan bagi perempuan

KUALA LUMPUR, 16 Dis – Tiada keperluan untuk meminda had umur minimum perkahwinan bagi perempuan beragama Islam daripada 16 kepada 18 tahun setakat ini, kata Menteri di Jabatan Perdana Menteri (Hal Ehwal Agama) Idris Ahmad.

Beliau berkata hal itu ditetapkan dalam Mesyuarat Sekretariat Dasar Perundangan Syariah Jabatan Kemajuan Islam Malaysia (JAKIM) Bil. 1/2021 pada 22 Sept lepas setelah mengambil kira pandangan daripada negeri-negeri.

“Berdasarkan maklum balas dan pandangan yang diterima, kebanyakan negeri secara dasarnya bersetuju mengekalkan had umur sedia ada sebagaimana yang termaktub dalam undang-undang keluarga Islam negeri masing-masing,” katanya pada Waktu Pertanyaan-Pertanyaan Menteri di Dewan Rakyat hari ini.

Beliau menjawab soalan P.Kasthuriraani (PH-Batu Kawan) yang ingin tahu usaha kerajaan untuk meningkatkan umur perkahwinan kepada 18 tahun dan langkah-langkah lain bagi membanteras perkahwinan bawah umur.

Menurut Idris, kerajaan telah mengambil langkah meneliti dan mengkaji cadangan supaya menaikkan umur minimum perkahwinan bagi perempuan beragama Islam daripada 16 kepada 18 tahun.

Kajian itu termasuk membentangkan cadangan tersebut dalam pelbagai forum yang melibatkan negeri seperti Majlis Dialog Undang-Undang dan Persidangan Penyelarasan Undang-Undang Syarak dan Sivil memandangkan kuasa perundangan berkaitan perkahwinan orang Islam merupakan bidang kuasa negeri.

Selain itu, Jabatan Kehakiman Syariah Malaysia (JKSM) telah mengeluarkan prosedur operasi standard (SOP) Permohonan Perkahwinan Bawah Umur melalui Surat Pekeliling Ketua Pengarah/Ketua Hakim Syarie JKSM Bilangan 1 Tahun 2018 yang berkuat kuasa pada 28 Sept 2018.

Berdasarkan statistik JKSM, jumlah kelulusan permohonan kahwin bawah umur orang Islam selepas tiga tahun pelaksanaan SOP itu menyaksikan pengurangan apabila 2,098 permohonan diluluskan dari 1 Sept 2018 hingga 31 Okt lepas, berbanding 2,885 dari 1 Sept 2015 hingga 31 Ogos 2018.- BERNAMA


KPM lanjut pengecualian sewaan kantin – Radzi

KOTA BHARU, 9 Jan – Kementerian Pendidikan (KPM) bersetuju melanjutkan pengecualian sewaan kantin bagi tempoh enam bulan bermula Januari hingga Jun 2022.

Menteri Kanan Pendidikan Datuk Dr Radzi Jidin berkata lanjutan pengecualian sewaan juga diberikan untuk tempoh yang sama bagi sewaan premis, kedai buku, koperasi, kedai dobi, mesin minuman air (vending machine) di sekolah di bawah KPM.

“Justeru, kita membuat keputusan untuk memberi pengecualian sewaan selama enam bulan termasuk premis-premis yang berada dalam sekitar sekolah,” katanya kepada pemberita selepas mengadakan lawatan pengoperasian sekolah di Sekolah Menengah Kebangsaan (SMK) Sultan Ismail, di sini hari ini.

Terdahulu, Radzi mengadakan lawatan ke Sekolah Kebangsaan (SK) Zainab 1 dan SK Zainab 2 sempena pengoperasian sekolah di Kelantan bagi Penggal 3, 2021/2022.

Pada Julai tahun lepas, KPM memberi pengecualian sewaan kantin dan premis atau ruang bagi tempoh enam bulan hingga akhir 2021 akibat penutupan sekolah.

Sementara itu, ditanya mengenai sama ada tempoh kaedah penggiliran akan diteruskan, Radzi berkata pendekatan yang diambil KPM adalah secara progresif dan cermat sebelum membuat sesuatu keputusan.

“Kalau boleh kami di KPM tidak mahu ada kaedah penggiliran tetapi memandangkan situasi semasa penularan COVID-19 termasuk varian Omicron, kami berpandangan kaedah ini perlu diteliti terlebih dahulu dari semasa ke semasa,” katanya.

Radzi turut menegaskan sekali lagi kepada ibu bapa yang tidak membenarkan anak-anaknya hadir ke sekolah supaya memaklumkan kepada pihak sekolah untuk tindakan lanjut.

“KPM bersifat terbuka sekiranya terdapat murid-murid yang tidak dapat hadir ke sekolah tetapi perlu mempunyai alasan untuk tidak menghantar anak ke sekolah.

“Ini adalah untuk memudahkan pihak sekolah, Pejabat Pendidikan Daerah (PPD) dan Jabatan Pendidikan Negeri (JPN) mengenal pasti masalah yang dihadapi oleh murid terbabit,” katanya.

Seramai 1.18 juta murid bagi kumpulan A iaitu Johor, Kedah, Kelantan dan Terengganu memulakan sesi persekolahan hari ini bagi penggal ketiga, 2021/2022. Bagaimanapun, 31 sekolah di Johor yang dijadikan pusat pemindahan sementara (PPS) dan masih dilanda banjir tidak akan dibuka.

Bagi sekolah di negeri kumpulan B iaitu Melaka, Negeri Sembilan, Pahang, Perak, Perlis, Pulau Pinang, Sabah, Sarawak, Selangor, Wilayah Persekutuan Kuala Lumpur, Labuan dan Putrajaya akan mula dibuka esok, 10 Jan.- BERNAMA


Melaka siap sedia buka pintu untuk pelancongan kesihatan

AYER KEROH 9 Mac – Kerajaan negeri akan mengusulkan Melaka menjadi pintu masuk bagi koridor pelancongan kesihatan melalui jalan udara dan laut kepada kerajaan persekutuan susulan pembukaan pintu sempadan negara.

EXCO Pelancongan, Warisan dan Kebudayaan negeri, Datuk Muhammad Jailani Khamis berkata perkara itu bertujuan untuk menarik lebih 1 juta pelancong Indonesia yang ingin mendapatkan perkhidmatan kesihatan di Melaka khususnya.

“Kita akan minta kerajaan negeri untuk usulkan kepada kerajaan persekutuan untuk membenarkan dua pintu masuk antarabangsa menerusi laut dan udara akan dibuka untuk hab pelancongan kesihatan.

“Sekiranya dibuka, ‘Less than a month we can recover for a year loss’, maknanya penghasilan untuk satu bulan ini dan dengan kemasukan pelancong begitu banyak, Insya-Allah, satu tahun punya kerugian pelancongan negeri ini dapat kita atasi.

“Membuka pintu masuk laut, dua pintu masuk antarabangsa Melaka kita dapat buka, kita akan pulihkan semula sektor pelancongan negeri dan dalam lima tahun sektor ekonomi negeri akan melambung naik malah kita mungkin mendapat dua kali ganda kenaikan ekonomi,” katanya dalam sidang media di Ayer Keroh, hari ini.

Pada masa yang sama, Muhammad Jailani berkata beliau turut akan mengusulkan juga untuk membawa masuk pelajar latihan industri dari universiti-universiti di Indonesia khusus dalam sektor perhotelan dan hospitaliti untuk menjalani praktikal selama enam bulan di Melaka.

Ujarnya latihan industri dari pelajar universiti dalam bidang terbabit dari negara jiran itu bagi mengatasi kekurangan tenaga buruh yang dialami dalam bidang perhotelan dan hospitaliti di negeri ini.


Ahmad Zahid syukur, mahkamah buktikan dirinya tidak bersalah

SHAH ALAM, 23 September – Bekas Timbalan Perdana Menteri Datuk Seri Dr Ahmad Zahid Hamidi menzahirkan kesyukuran atas keputusan Mahkamah Tinggi di sini hari ini, yang melepas dan membebaskannya daripada 40 pertuduhan rasuah berkaitan Sistem Visa Luar Negara (VLN).

Ahmad Zahid, 69, berkata keputusan itu sejajar dengan keyakinan bahawa dirinya tidak bersalah dan percaya pelaksanaan sistem perundangan negara telah diteliti dan diperincikan oleh hakim dengan seadil-adilnya ke atas semua pertuduhan dikenakan terhadap beliau.

“Bagaimanapun, saya harus reda dengan ujian ditimpakan ke atas saya…saya istiqamah dan amat yakin bahawa pertuduhan-pertuduhan itu tidak pernah saya lakukan serta amat yakin selaku Pengerusi Barisan Nasional (BN) dan Presiden UMNO, ini adalah kejayaan perjuangan BN dan UMNO,” katanya.

Beliau berkata demikian kepada pemberita di lobi bangunan mahkamah di sini, selepas Hakim Datuk Mohd Yazid Mustafa membuat keputusan itu setelah mendapati pihak pendakwaan gagal membuktikan kes prima facie terhadap Ahli Parlimen Bagan Datuk itu di akhir kes pendakwaan.

Ahmad Zahid turut menzahirkan terima kasih kepada barisan peguamnya diketuai Datuk Hisyam Teh Poh Teik yang menjalankan tugas secara profesional dan cemerlang.

Ahmad Zahid menghadapi 33 pertuduhan menerima rasuah berjumlah SG$13.56 juta daripada syarikat Ultra Kirana Sdn Bhd (UKSB) untuk dirinya sebagai Menteri Dalam Negeri bagi menyambung kontrak syarikat itu sebagai pengendali perkhidmatan Pusat Sehenti (OSC) di China dan VLN serta untuk mengekalkan perjanjian kontrak bagi membekalkan sistem bersepadu VLN kepada syarikat sama oleh Kementerian Dalam Negeri.

Bagi tujuh lagi pertuduhan, Ahli Parlimen Bagan Datuk itu didakwa memperoleh untuk dirinya SG$1,150,000; RM3.125 juta; 15,000 Swiss Franc dan US$15,000 daripada syarikat sama yang mempunyai kaitan rasmi dengan tugas rasminya.

Kesemua kesalahan itu didakwa dilakukan di Seri Satria, Presint 16, Putrajaya, dan Country Heights Kajang antara Oktober 2014 dan Mac 2018.


Bekas Yang Dipertua Dewan Negara Abang Ahmad Urai meninggal dunia

KUCHING, 12 Jun – Bekas Yang Dipertua Dewan Negara Tan Sri Abang Ahmad Urai Datu Abang Mohideen meninggal dunia di Pusat Perubatan Normah Sarawak di Petra Jaya di sini, kira-kira 12.30 tengah malam tadi.

“Tan Sri (Abang Ahmad Urai) telah dikejarkan ke Pusat Perubatan Normah selepas rebah ketika menghadiri satu acara di sebuah hotel (di Kuching). Beliau meninggal dunia pada 12.30 tengah malam tadi.


KenTeam pemilik baharu MUFC

KUALA LUMPUR 7 April – Syarikat pengeluar sarung tangan, KenTeam Sdn Bhd (KenTeam) kini menjadi pemilik baharu Kelab Bolasepak Melaka United (MUFC) apabila memegang 70 peratus saham kelab berkenaan.

Ketua Pegawai Eksekutif (CEO) MUFC Datuk Saiful Mat Sapri berkata, baki 30 peratus lagi saham masih dipegang Persatuan Bolasepak Melaka United (MUSA) sekaligus menyaksikan kedua-dua pihak bergabung untuk meningkatkan lagi prestasi MUFC.

Beliau bagaimanapun enggan mendedahan nilai pelaburan dibuat CEO KenTeam, Datuk Justin Lim terhadap kelab itu namun mengesahkan pengambilan tidak membabitkan pertukaran pengurusan sedia yang masih diberi kepercayaan untuk mentadbir pasukan sepanjang musim ini.

“Walaupun KenTeam adalah pemilik baharu MUFC, hasil perbincangan kita dengan Datuk Justin, beliau juga akan bersama-sama MUSA untuk menstabilkan dan menaikkan imej bola sepak negeri Melaka yang kita tengok begitu hambar (prestasinya) tahun lepas.

“Setakat ni belum ada perubahan (pengurusan) lagi yang kita nak buat cuma kita minta dari aspek latihan dapat memainkan peranan penting dari segi taktikal,” katanya.

Beliau berkata demikian pada sidang media selepas Majlis Menandatangani MoU Antara MUFC dan KenTeam di Hotel Royale Chulan, di sini hari ini.

Hadir sama, Speaker Dewan Undangan Negeri Melaka Datuk Seri Ab Rauf Yusoh, Setiausaha Kerajaan Negeri Melaka Datuk Seri Dr Hasim Hasan dan Timbalan Presiden Presiden MUSA Datuk Wira Mohd Yusoff Mahadi.

Mengulas lanjut Saiful berkata, dengan pemilikan baharu itu pemain tidak akan berdepan dengan masalah tunggakan gaji kerana kewangan KenTeam yang mencukupi untuk melunaskan gaji pemain sehingga akhir tahun ini

“Jadi tak ada alasan lagi tak boleh main kerana tidak ada gaji. Pemain tak perlu risau kerana saya sudah berbincang dengan dengan Datuk Justin yang mana kita rasa kewangan akan cukup sampai hujung tahun ni.

“Jumlah hutang sebelum ini tu tak banyak cuma ada baki yang agak minimum dan akan akan diselesaikan secepat mungkin oleh MUSA,” katanya.

Sementara itu Justin yang enggan mendedahkan nilai pelaburan dibuat berkata pihaknya mempunyai beberapa perancangan untuk menaikkan semula imej MUFC melalui kerjasama dengan MUSA.

“Kita akan bekerjasama untuk membawa MUFC ke peringkat seterusnya dan kami akan memberi sokongan kewangan dan moral kepada pemain untuk memastikan kejayaan kelab,” katanya.

MUFC Februari lalu melancarkan jersi baharu pasukan bagi menghadapi saingan Liga Super musim 2021 dengan pilihan warna hijau muda sebagai warna bagi jersi utama atau jersi tuan rumah (home).


Polis tahan dua sepupu, rampas syabu lebih 15 kg bernilai RM2.4 juta

BUKIT BERUANG 18 Jan. – Dua sepupu tidak sempat menikmati hasil jualan dadah apabila ditahan polis susulan rampasan 15 bungkusan berisi dadah syabu seberat 15.78 kilogram bernilai kira-kira RM2.4 juta, berhampiran Sekolah Kebangsaan (SK) Lereh dekat sini, Khamis lalu.

Ketua Polis negeri, Datuk Abdul Majid Mohd Ali berkata, suspek pertama seorang penganggur berusia 39 tahun ditahan ketika cuba melarikan diri selepas mencampakkan beg dibawanya apabila terserempak sepasukan anggota cegah jenayah di lokasi kejadian jam 7.05 malam hari sama.

“Apabila dihampiri dan anggota peronda memperkenalkan diri sebagai polis, suspek terus mencampakkan beg ke atas rumput berhampiran dan cuba melarikan diri.

“Lelaki itu berjaya ditahan dan pemeriksaan ke atas beg dibawanya menemui 15 bungkusan mampat berbalut pembungkus teh Cina yang dipercayai mengandungi dadah, serta wang tunai RM3,400, dipercayai hasil jualan dadah,” katanya pada sidang media di Ibu Pejabat Polis Kontinjen (IPK) negeri hari ini.

Abdul Majid berkata, hasil siasatan lanjut pihaknya menahan sepupu suspek berusia 39 tahun di Bukit Puchong, Subang, Selangor serta menyita wang tunai RM21,800 pada jam 4 pagi semalam.

“Kedua-duanya merupakan saudara sepupu berasal dari Selangor. Kita percaya mereka adalah ‘transporter’ bagi sindiket bekalan dadah yang dibawa masuk dari negara jiran melalui jalan-jalan tikus sewaktu tempoh Perintah Kawalan Pergerakan (PKP) dan rampasan dadah ini adalah yang terbesar untuk pasaran tempatan setakat ini,” katanya.

Katanya, suspek pertama mempunyai enam rekod jenayah lampau termasuk lima rekod dadah dan direman tujuh hari bermula Jumaat lalu, manakala sepupunya tiada rekod jenayah direman selama tujuh hari bermula semalam.


Mangsa banjir Johor meningkat

JOHOR BAHRU 14 Julai – Jumlah mangsa banjir di Johor meningkat mendadak kepada 1,271 orang daripada 331 keluarga setakat 8 pagi tadi, berbanding 707 orang daripada 164 keluarga malam tadi, dengan Batu Pahat merupakan daerah terbaru dilanda bencana alam itu.

Pengerusi Jawatankuasa Kesihatan dan Alam Sekitar negeri R. Vidyananthan berkata sebuah pusat pemindahan sementara (PPS) dibuka di daerah itu di Sekolah Kebangsaan (SK) Sampurna menempatkan 15 orang daripada empat keluarga dari Kampung Sungai Punggor, Kampung Sungai Punggor Kecil dan Kampung Parit Mengkudu.

Menurutnya, jumlah mangsa banjir di tiga lagi daerah membabitkan 267 orang daripada 63 keluarga di tiga PPS di Tangkak,  Muar (lapan PPS membabitkan 818 mangsa daripada 215 keluarga); dan Pontian (tiga PPS dengan 171 mangsa daripada 49 keluarga).

“Di Muar, satu lagi PPS iaitu di SK Ismail Satu dibuka pada 11 malam tadi bagi menempatkan penduduk dari Kampung Kelantan dan Kampung Dato’ Sri Amar Diraja,” katanya menerusi kenyataan hari ini.

Sementara itu, keadaan banjir di Negeri Sembilan setakat 10 pagi ini semakin surut dengan jumlah mangsa banjir ditempatkan di tiga PPS di Seremban dan Port Dickson berkurangan kepada 66 orang daripada 16 keluarga berbanding 282 orang daripada 59 keluarga malam tadi.

Sekretariat Jawatankuasa Pengurusan Bencana negeri dalam kenyataan berkata daripada jumlah berkenaan, seramai 24 orang daripada lima keluarga dari Kampung Sega Hulu dan Kampung Sega Hilir ditempatkan di PPS SK Sega, Seremban.

“Di Port Dickson, seramai 33 orang daripada sembilan keluarga dari Kampung Jimah Lama ditempatkan di PPS Sekolah Kebangsaan (SK) Jimah manakala sembilan orang daripada dua keluarga dari Ladang Tanah Merah A3 ditempatkan di PPS Sekolah Jenis Kebangsaan Tamil Tanah Merah Site C,” menurutnya.

Menurut kenyataan itu, dua PPS daerah Port Dickson dijangka ditutup dalam masa terdekat dengan kesemua mangsa banjir sedang melakukan aktiviti pembersihan rumah.

Semalam, seramai 308 mangsa daripada 72 keluarga terjejas akibat banjir kilat yang melanda lima kampung di Port Dickson dan Seremban dan daripada jumlah berkenaan, 138 ditempatkan di tiga PPS berkenaan manakala bakinya berpindah ke rumah keluarga terdekat.


PM jumpa semua ketua parti Perikatan Nasional di Putrajaya, petang ini

PUTRAJAYA 11 Ogos – Perdana Menteri Tan Sri Muhyiddin Yassin, dijangka mengadakan pertemuan dengan semua ketua parti dalam Perikatan Nasional (PN) petang ini, lapor BH Online.

Perjumpaan khas itu dijadualkan berlangsung di Pejabat Perdana Menteri kira-kira jam 5 petang ini dan dipercayai ada kaitan dengan perkembangan politik semasa tanah air.

Pagi tadi, Perdana Menteri dilaporkan mengadap Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah, di Istana Negara, sebelum mempengerusikan mesyuarat mingguan Kabinet.

Pada petang Rabu minggu lalu, Muhyiddin mengumumkan kedudukannya sebagai Perdana Menteri masih utuh dengan mempunyai sokongan majoriti dalam kalangan Ahli Dewan Rakyat.

Muhyiddin dilaporkan turut menyembah maklum perkara itu kepada Al-Sultan Abdullah, ketika sesi menghadap Seri Paduka di Istana Negara pada sebelah pagi sebelum mempengerusikan mesyuarat Kabinet.

Ia susulan warkah daripada Yang di-Pertuan Agong memaklumkan lapan Ahli Parlimen daripada UMNO ada menulis surat kepada baginda bahawa mereka menarik sokongan kepada Muhyiddin.

Walaupun UMNO membuat keputusan menarik sokongan kepada kepemimpinan Muhyiddin dan PN, tetapi 31 Ahli Parlimennya diketuai Timbalan Perdana, Datuk Seri Ismail Sabri Yaakob mengumumkan mengekalkan sokongan kepada PN sehingga usul keabsahan dibentang di Parlimen, bulan depan.

Selain Parti Pribumi Bersatu Malaysia (BERSATU), PN turut dianggotai PAS, Parti Solidariti Tanah Airku (STAR), Parti Gerakan Rakyat Malaysia (GERAKAN) dan Parti Maju Sabah (SAPP).


DidikTV KPM platform perkasa budaya ilmu – PM

PUTRAJAYA 17 Feb. – DidikTV Kementerian Pendidikan Malaysia (DidikTV KPM) yang mula bersiaran hari ini dengan pengisian dari jam 7 pagi hingga 12 tengah malam diharap menjadi platform memperkasa budaya ilmu dan mewujudkan masyarakat berinformasi.

Saluran khusus TV Pendidikan itu boleh ditonton setiap hari menerusi saluran 107 di MYTV, saluran 147 di ASTRO dan saluran ntv7 di TV UNIFI.

Perdana Menteri Tan Sri Muhyiddin Yassin berkata, pengenalan saluran pendidikan terbaharu itu merupakan usaha berterusan KPM dalam meningkatkan akses kepada pendidikan berkualiti bagi semua murid di seluruh negara.

Jelasnya, DidikTV KPM akan menyiarkan program yang berteraskan kurikulum dan kokurikulum KPM selain berita dunia pendidikan daripada peringkat pra sekolah hingga Tingkatan 6, program bercorak didik hibur (edutainment) serta kandungan yang dihasilkan oleh murid.

“Saya yakin bahawa DidikTV KPM akan dapat membantu pelaksanaan Pengajaran dan Pembelajaran di Rumah (PdPR), khususnya bagi murid yang tidak mempunyai akses kepada pendidikan secara dalam talian.

“Ibu bapa juga boleh meluangkan masa untuk menonton DidikTV KPM bersama-sama anak-anak,” katanya dalam satu kenyataan selepas melancarkan saluran khusus TV Pendidikan, DidikTV KPM, hari ini.

Pada masa sama, beliau menzahirkan harapan agar program pendidikan yang disediakan mendapat sokongan padu dan kerjasama erat daripada semua pemegang taruh, khususnya murid, guru dan juga ibu bapa.

“Marilah kita semua bersatu hati melaksanakan tanggungjawab dalam menjayakan agenda besar pendidikan negara ke arah yang lebih cemerlang demi masa depan generasi pewaris negara,” katanya lagi.

Untuk rekod, DidikTV KPM merupakan inisiatif terbaharu kerajaan dalam menyediakan pendidikan berkualiti kepada murid selepas negara dilanda pandemik COVID-19 sejak Mac tahun lalu.

Dalam usaha mempelbagaikan sumber pembelajaran serta bagi membantu murid yang tidak mempunyai akses Internet atau peranti yang sesuai untuk pembelajaran secara dalam talian, KPM telah menyediakan slot program TV Pendidikan secara terestrial yang disiarkan di dalam platform televisyen, antaranya TV Okey RTM, Tutor TV Astro dan DidikTV KPM.


Rang Undang-Undang berkaitan larangan lompat parti dibentang hari ini

KUALA LUMPUR, 27 Julai – Pembentangan Rang Undang-Undang Perlembagaan (Pindaan) (No. 3) 2022 dan Peruntukan Larangan Ahli Parlimen Bertukar Parti bakal menjadi tumpuan Dewan Rakyat hari ini.

Sesi libat urus bagi pembentangan rang undang-undang itu bersama Ahli Parlimen kerajaan dan pembangkang telah diadakan pada Isnin dan Selasa sebelum pembentangan serta perbahasan pada hari ini.

Menurut Aturan Urusan Mesyuarat dalam laman sesawang rasmi Parlimen, Rang Undang-Undang Kawalan Produk Tembakau dan Merokok 2022 akan dibentangkan bagi bacaan kali pertama.

Sebelum ini, Menteri Kesihatan Khairy Jamaluddin berkata rang undang-undang itu bakal menjadi pemangkin kepada pengakhiran gejala merokok dalam kalangan generasi belia.

Turut menarik perhatian, isu impak perdagangan negara sejak Perjanjian Perkongsian Ekonomi Komprehensif Serantau (RCEP) berkuat kuasa di Malaysia pada Mac lepas.

Selain itu, isu kenaikan gaji anggota penguatkuasaan Jabatan Agama Islam Negeri dibangkitkan Wan Hassan Mohd Ramli (PAS-Dungun) kepada Perdana Menteri pada sesi sama.


552 kes COVID-19 pada ME 15 di Melaka

AYER KEROH 22 April – Sejumlah 552 kes baharu COVID-19 direkodkan di negeri ini pada Minggu Epidemiologi 15 (ME 15) setakat 15 April lalu.

Exco Kesihatan, Sumber Manusia dan Perpaduan negeri, Ngwe Hee Sem berkata, kes penularan baharu itu meningkat sebanyak 0.9 peratus berbanding 547 minggu sebelumnya.

“Sepanjang ME 15 juga tiada kes dirawat di Unit Rawatan Rapi (ICU) dilaporkan bagaimanapun terdapat satu kematian direkodkan,” katanya menerusi kenyataan.

“Selain itu, sekiranya ujian COVID-19 didapati positif, individu perlu melaporkan keputusan dan asingkan diri. Saya juga meminta orang ramai agar menjalankan tanggungjawab masing-masing dalam musim perayaan ini,” katanya.


Purata murid ke sekolah lebih 85 peratus sejak 3 Okt

KUALA LUMPUR, 30 Nov – Purata trend kehadiran murid ke sekolah melebihi 85 peratus semasa pengoperasian sekolah secara bersemuka bagi tempoh 3 Okt hingga semalam, Dewan Rakyat diberitahu hari ini.

Menteri Kanan Pendidikan Datuk Dr Radzi Jidin berkata perkara itu menunjukkan pembukaan semula sekolah secara umumnya diterima baik oleh ibu bapa dan murid selain membolehkan guru mengenal pasti tahap penguasaan murid dan melaksanakan intervensi yang bersesuaian.

“Secara keseluruhannya, bilangan sekolah yang sedang beroperasi (di seluruh negara bagi tempoh 3 Okt hingga 29 Nov) adalah 10,060 sekolah dan melibatkan seramai 4,385,281 murid.

“…semua sekolah rendah dan sekolah menengah di bawah KPM (Kementerian Pendidikan) di negeri Fasa 4 Pelan Pemulihan Negara (PPN) telah beroperasi sepenuhnya melibatkan 8,166 sekolah.

“Kelantan dan Sarawak yang berada dalam Fasa 3 PPN pula, sebanyak 1,894 sekolah telah beroperasi melibatkan 1,526 sekolah rendah dan 368 sekolah menengah,” katanya pada Waktu Pertanyaan Menteri.

Radzi berkata demikian bagi menjawab soalan Abdul Latiff Abdul Rahman (PAS-Kuala Krai) yang ingin tahu perkembangan terkini pengoperasian sekolah di seluruh negara sejak pembukaan secara berperingkat pada 3 Okt lepas serta penerimaan guru, murid dan ibu bapa mengenai perkara itu.

Menjawab soalan tambahan Abdul Latiff mengenai perancangan KPM untuk semua sekolah beroperasi sepenuhnya tanpa penggiliran, beliau berkata ketika ini kehadiran ke sekolah tanpa penggiliran dilaksanakan untuk murid kelas peperiksaan sekiranya lebih 90 peratus murid kelas peperiksaan di sesebuah sekolah itu telah divaksin.

Beliau berkata ketika ini, murid kelas peperiksaan di semua sekolah di seluruh negara dibenarkan hadir ke sekolah tanpa sistem penggiliran kecuali empat sekolah yang belum mencapai vaksinasi 90 peratus.

“Untuk murid lain, kita sedang bekerjasama rapat dengan Kementerian Kesihatan (KKM) untuk melihat kohort manakah yang boleh dimasukkan berikutnya tanpa penggiliran.

“Tentang jangka masa itu, sebaiknya di peringkat KPM inginkan mereka kembali ke sekolah tanpa penggiliran secepat mungkin, namun kita sentiasa ambil kira faktor kesihatan dan berbincang dengan KKM terutama dalam konteks varian baharu COVID-19,” katanya.- BERNAMA


Malaysia, Singapura nilai semula risiko sebelum teruskan VTL udara, darat

ISKANDAR PUTERI, 7 Jan – Kerajaan Malaysia dan Singapura akan menilai semula risiko semasa sebelum memutuskan untuk meneruskan dengan kuota 50 peratus daripada kapasiti asal skim Laluan Perjalanan Lengkap Vaksin (VTL) udara dan darat atau sebaliknya.

Menteri Pengangkutan Datuk Seri Dr Wee Ka Siong berkata mengikut perbincangan asal, kedua-dua negara sebelum ini bersetuju untuk meneruskan VTL harian dengan pengurangan kuota kepada 50 peratus untuk penjualan tiket diteruskan pada 21 Jan ini.

Pada 23 Dis lepas, kedua-dua negara memutuskan untuk menggantungkan penjualan tiket VTL udara dan darat susulan ancaman Omicron, sebelum ia dijangka diteruskan semula.

“Dalam beberapa minggu ini, kita akan buat penilaian kalau kedua-dua pihak merasakan untuk (meneruskan dengan) 50 peratus ataupun sebaliknya,” kata beliau kepada pemberita pada majlis meraikan pencapaian kendalian 11 juta unit bersamaan dua puluh kaki (TEU) kontena oleh Pelabuhan Tanjung Pelepas Sdn Bhd bagi 2021, di sini hari ini.

Beliau, yang juga Ahli Parlimen Ayer Hitam, berkata demikian ketika ditanya mengenai status terkini mengenai VTL yang kini ditangguhkan penjualan tiketnya.

Wee sebelum ini dilaporkan berkata inisiatif bagi VTL udara dan darat antara Malaysia-Singapura terus ditangguh atau kembali beroperasi akan ditentukan dalam tempoh 48 jam sebelum tamat tarikh penangguhannya iaitu pada 21 Jan ini.

Beliau dilaporkan berkata sekiranya VTL kembali diteruskan pada tarikh tersebut, jumlah jualan tiket berkemungkinan akan dikurangkan hingga 50 peratus daripada jumlah sedia ada. – BERNAMA


‘Kak Long’ tiada sensitiviti, keterlaluan persenda OKU

JOHOR BAHRU, 18 Mac – Perbuatan seorang wanita dikenali sebagai “Kak Long” yang mempersendakan komuniti Orang Kurang Upaya (OKU), menerusi video tular di media sosial baru-baru ini adalah keterlaluan dan tidak menjaga sensitiviti, kata Presiden Persatuan Sokongan Kebajikan Wawasan OKU Johor Bahru Jamaluddin Abdul Malik.

“Kita mahu wanita berkenaan memohon maaf secara rasmi dan bukan hanya menerusi hantaran di Facebook dia sahaja. Isu ini harus menjadi pengajaran kepada semua dan tidak seharusnya terjadi lagi… kena jaga sensitiviti,” katanya pada sidang media, di sini hari ini.

Beliau berkata isu itu juga akan dirujuk kepada Ahli Dewan Negara yang mewakili golongan OKU Senator Datuk Ras Adiba Radzi, bagi memastikan tindakan dapat diambil, sekiranya wanita berkenaan tidak membuat permohonan maaf.

Semalam Ras Adiba menerusi kenyataan berkata wanita berkenaan perlu membuat permohonan maaf secara terbuka dan melakukan aktiviti amal sebagai pengajaran.- BERNAMA


Negara berada di landasan terbaik pulih daripada krisis kesihatan, ekonomi – PM

KUALA LUMPUR, 10 Feb – Indikator semasa jelas menunjukkan bahawa Malaysia kini berada di landasan terbaik untuk pulih daripada krisis kesihatan dan ekonomi yang melanda negara sejak dua tahun lepas, kata Perdana Menteri Datuk Seri Ismail Sabri Yaakob.

Beliau berkata, antara indikator utama adalah prestasi eksport Malaysia yang berdaya tahan dengan nilai eksport melebihi RM100 bilion pada Disember 2021, yang mana pencapaian ini mencatatkan rekod baharu mencecah RM123.8 bilion dan berkembang 29.2 peratus, tahun ke tahun.

“Dewan Perniagaan Amerika Malaysia (AMCHAM) mengesahkan firma-firma Amerika Syarikat melabur sebanyak RM165.73 bilion dengan lebih 130,000 peluang pekerjaan telah diwujudkan di mana 90 peratus daripadanya diisi rakyat tempatan.

“Kementerian Perdagangan Antarabangsa dan Industri (MITI) (juga) telah meluluskan RM109.1 bilion dalam tempoh 100 hari pentadbiran saya bagi meningkatkan pelaburan asing dalam sektor pembuatan dengan unjuran 25,000 peluang pekerjaan,” katanya di laman Facebook beliau, hari ini.

Ismail Sabri juga menegaskan bahawa kerajaan akan terus meningkatkan taraf hidup Keluarga Malaysia melalui pelbagai inisiatif dan program yang melibatkan pelaburan tempatan dan luar negara.

Menurutnya, semua inisiatif yang sedang dilaksanakan membolehkan kadar pengangguran pada Disember 2021 turun kepada 4.2 peratus berbanding 4.3 peratus pada November 2021 berikutan pembukaan lebih banyak sektor ekonomi dan sosial.

“Projek terbaharu yang dilaksana oleh Pihak Berkuasa Pelaksanaan Koridor Utara (NCIA), iaitu Kedah Rubber City (KRC) bakal menarik pelaburan kira-kira RM10 bilion dan sudah mencecah RM4,000 bilion setakat ini.

Perdana Menteri menambah menerusi inisiatif JaminKerja Keluarga Malaysia (JaminKerja), kerajaan akan menyediakan kira-kira 600,000 peluang pekerjaan dengan peruntukan berjumlah RM4.8 bilion.


Jenazah tiga mangsa banjir di Baling selamat dikebumikan

BALING, 6 Julai – Jenazah tiga mangsa banjir bersama janin berusia empat bulan yang terkorban dalam bencana itu yang berlaku di daerah ini selamat dikebumikan di Tanah Perkuburan Kampung Charuk Bemban Dalam di sini kira-kira pukul 5.30 pagi tadi.

Jenazah ibu yang hamil empat bulan, Nurul Anis Abu Hassan, 23, bersama janinnya serta ibu mentuanya yang lumpuh Salmah Mat Akib, 53, dan adik iparnya Khairul Ikhwan Nor Azman, 14, tiba di pekarangan Surau Al-Istiqamah, Kampung Charuk Bemban Dalam pada 4.25 pagi.

Suasana pilu dan sedih menyelubungi upacara pengebumian apabila kira-kira 200 orang yang hadir kelihatan sebak sewaktu diberikan peluang terakhir untuk menatap wajah jenazah sebelum dikebumikan.

Bernama sebelum ini melaporkan tiga maut termasuk ibu hamil empat bulan selepas rumah mereka dihanyutkan air dalam tragedi banjir dan kepala air di Kampung Iboi dekat sini Isnin lepas.

Mayat Nurul Anis dan ibu mentuanya yang lumpuh itu ditemukan dalam keadaan berpelukan di bawah timbunan pokok kira-kira 100 meter dari tapak rumah mereka yang dihanyutkan itu kira-kira pukul 9.30 pagi semalam.

Mangsa ketiga, Khairul Ikhwan pula ditemukan pada 11.55 pagi di bawah timbunan pokok yang tidak jauh daripada mayat ibu dan kakak iparnya dijumpai.


Tiada kompromi rentas negeri 1 Ramadan

AYER KEROH 5 Mac. – Polis Diraja Malaysia (PDRM) tidak akan berkompromi terhadap mana-mana individu yang cuba merentas negeri bagi menyambut awal Ramadan, dijangka pada 13 April ini.

Pengarah Jabatan Pencegahan Jenayah dan Keselamatan Komuniti (JPJKK) Bukit Aman Datuk Zainal Abidin Kasim berkata, orang ramai mempunyai taktik termasuk menggunakan pelbagai alasan untuk merentas negeri bagi menyambut bulan puasa bersama keluarga di kampung.

Bagaimanapun katanya, PDRM akan meningkatkan sekatan jalan raya (SJR) di semua sempadan negeri pada setiap hujung minggu bagi membendung penularan COVID-19.

“Kita akan memperketatkan semua SJR dengan memastikan pemeriksaan rapi dijalankan supaya tidak ada mereka yang ambil kesempatan untuk merentas negeri pada Ramadan.

“Alasannya mudah, sebelum ini kita boleh capai jumlah jangkitan di bawah 1,000 kes, namun meningkat semula oleh kerana masih ada sikap masyarakat awam yang tidak mengedahkan arahan kerajaan,” katanya kepada media selepas melancarkan Program Satu Taman Satu Polis di Ibu Pejabat Polis Kontinjen (IPK) di sini, hari ini.

Hadir sama Ketua Polis negeri, Datuk Abdul Majid Mohd Ali dan Ketua Penolong Pengarah Dasar Sumber JPJKK Bukit Aman, Senior Asisten Komisioner Saiman Kasran.

Zainal Abidin berkata, setakat ini pihaknya melakukan 35 SJR di semua sempadan negeri, namun akan ditingkatkan dari semasa ke semasa bergantung kepada jumlah kes harian COVID-19.

“Sekiranya kadar kebolehjangkitan meningkat, kita (PDRM) sendiri akan tambah (SJR) dan ketatkan kawalan, contohnya orang awam dibenarkan melakukan pergerakan dari Port Dickson ke Alor Gajah untuk urusan kerja sahaja, alasan lain tidak dibenarkan.

“Untuk hari pertama Ramadan nanti kita lihat jumlah harian COVID-19 minggu ini, jika meningkat kita akan maklumkan kepada Menteri Kanan (Keselamatan) supaya SJR dipertingkatkan,” katanya.


‘Anak-anak belum tahu’ – Shuib

KUALA LUMPUR 9 Ogos – Pelawak dan ahli perniagaan, Shuib Sepahtu mendedahkan berita pemergian isterinya, Siti Sarah Raissuddin masih belum diketahui anak-anak.

Dalam pada itu, Shuib atau nama sebenarnya Shahmira Muhamad turut merakamkan ucapan terima kasih kepada semua yang mendoakan isterinya selama ini.

“Hanya Allah SWT dapat membalas budi anda semua. Saya balikkan semua doa-doa untuk kalian dan saya doakan semua diberkati dan dilindungi.


12 rakyat diperdaya peluang pekerjaan di Kemboja selamat tiba di Malaysia

SEPANG, 12 April – Dua belas rakyat Malaysia yang diperdaya dengan iklan peluang pekerjaan sebagai pegawai khidmat pelanggan yang menawarkan gaji lumayan di Kemboja berjaya dibawa pulang ke tanah air hari ini manakala empat lagi masih berada di negara itu bagi menjalani kuarantin kerana positif COVID-19.

Kejayaan membawa pulang 12 lelaki yang tiba melalui Lapangan Terbang Antarabangsa Kuala Lumpur 2 (klia2) di sini kira-kira 8.10 pagi itu adalah hasil kerjasama Polis Diraja Malaysia (PDRM), polis Kemboja, Polis ASEAN (Aseanapol) dan Wisma Putra.

Timbalan Ketua Setiausaha Kementerian Luar Datuk Amran Mohamed Zin berkata pihak berkuasa Kemboja telah menerima maklumat mengenai penglibatan 16 rakyat Malaysia dalam aktiviti yang menyalahi undang-undang negara berkenaan dan menahan kesemua mereka pada 4 April lepas.

“Walaupun kerajaan Kemboja mendapati mereka (mangsa) melaksanakan aktiviti menyalahi undang-undang negara mereka, tindakan undang-undang pada masa ini diketepikan supaya kita dapat membawa balik rakyat kita yang terkandas di negara tersebut,” katanya kepada pemberita di klia2 hari ini.

Amran berkata pihak kedutaan Malaysia di Kemboja kini sedang memantau keadaan empat lagi mangsa iaitu tiga lelaki dan seorang wanita dan akan menguruskan kepulangan mereka sejurus disahkan negatif daripada COVID-19.

Pengarah Jabatan Siasatan Jenayah Bukit Aman Datuk Seri Abd Jalil Hassan sebelum ini dilapor berkata 16 rakyat Malaysia dipaksa bekerja sebagai ‘scammer’ oleh satu sindiket di Preah Sihanouk, Kemboja setelah terpedaya dengan iklan pekerjaan.

Menurutnya, mereka diperdaya melalui iklan di laman Facebook malah kos perbelanjaan perjalanan pekerjaan mereka turut ditanggung oleh pihak syarikat di Kemboja dan setelah mangsa tiba di Kemboja, dokumen perjalanan mangsa dirampas, pergerakan dikawal dan dikurung dengan kawalan ketat.

Amran dalam pada itu menasihatkan mana-mana pihak yang tertarik dengan tawaran peluang pekerjaan di luar negara supaya menyemak dahulu kesahihan pekerjaan berkenaan.

Sementara itu, peguam yang mewakili kesemua mangsa, Heng Zhi Li berkata mangsa telah pergi ke Kemboja secara berperingkat mulai September 2021 hingga Februari lepas.

Menurut Heng, mangsa dijanjikan gaji RM7,000 pada awalnya dan dipaksa bekerja sebagai ‘scammer’ namun tiada gaji dibayar kepada mereka selain turut dipukul, ditampar dan didera dengan kejutan elektrik.

Katanya mangsa mula menghubungi MCA untuk membuat aduan bermula Januari lepas dan hasil maklumat yang diterima diserahkan kepada Majlis Antipemerdagangan Orang dan Antipenyeludupan Migran (MAPO) yang kemudiannya meminta Aseanapol dan Interpol untuk menyelamatkan mangsa.


JKM siasat, sedia laporan terperinci kes kanak-kanak maut didera

Menteri Pembangunan Wanita Keluarga dan Masyarakat (KPWKM) Datuk Seri Nancy Shukri menerusi satu kenyataan berkata JKM akan menyediakan laporan dengan lebih terperinci berhubung kronologi, sejarah serta setiap perkembangan kes itu.

“Polis Diraja Malaysia (PDRM) juga sedang menjalankan siasatan terhadap kes ini dan saya memberikan jaminan bahawa KPWKM serta agensi di bawahnya akan memberikan kerjasama penuh dalam siasatan tersebut,” katanya.

Ketua Polis Johor Datuk Kamarul Zaman Mamat dilapor berkata kanak-kanak berusia empat tahun itu dimasukkan ke Hospital Sultan Ismail di Johor sejak 23 Dis setelah dilaporkan pengsan di rumah rakan kakak kandungnya di Senggarang, Batu Pahat sebelum meninggal dunia, Isnin lepas.

Merujuk insiden itu, Nancy memaklumkan KPWKM akan meneroka segala kemungkinan untuk memperkemas faktor pencegahan, termasuklah seperti keperluan  hukuman yang lebih tegas dan berat kepada pesalah kes dera.

Beliau berkata langkah itu bagi memastikan agar kes penderaan sebegitu tidak berulang lagi di samping pengajaran kepada ibu bapa atau penjaga yang cuai dalam memberi jagaan yang terbaik kepada kanak-kanak.

“Selain kecederaan fizikal, kes penderaan kanak-kanak boleh menyebabkan implikasi kesihatan mental yang berpanjangan seperti kemurungan, lebih-lebih lagi bagi mangsa kes yang tidak dilaporkan dan kekal tersembunyi,” katanya.

Nancy turut memaklumkan penilaian dasar semasa membabitkan kanak-kanak dan membawa penambahbaikan menyeluruh termasuklah dari segi aspek perlindungan, pemantauan serta pembangunan sosial kanak-kanak di negara ini adalah keutamaan beliau.

Beliau menyeru orang ramai yang mengetahui tentang penderaan kanak-kanak yang berlaku supaya tidak mengabaikannya dan memaklumkan kepada KPWKM melalui Talian Kasih di talian 15999 atau nombor WhatsApp 019-2615999 atau menghubungi pihak berkuasa berdekatan dengan segera.

“Bersamalah kita memainkan peranan dalam mencurahkan kasih sayang dan memberi perlindungan sewajarnya kepada kanak-kanak demi kesejahteraan keluarga, keharmonian masyarakat dan kemajuan negara,” katanya. – BERNAMA